Iranin Teheranissa poliisi on sulkenut 547 ravintolaa ja kahvilaa, koska ne eivät poliisin mukaan ole noudattaneet "islamilaisia periaatteita". Sulkujen yhteydessä pidätettiin 11 ihmistä.
 – Islamilaisten periaatteiden seuraaminen on (...) yksi poliisin tärkeimmistä tehtävistä ja vastuualueista, Teheranin poliisipäällikkö  Hossein Rahimi  sanoo poliisin tiedotteessa, uutistoimisto Fars raportoi.
 Rikkeisiin lukeutui Farsin mukaan perinteistä poikkeavaa mainostamista kyberavaruudessa, laittoman musiikin soittamista ja elostelua.
 Farsin mukaan poliisi toteutti operaationsa viimeisten kymmenen päivän aikana. Poliisi tiedotti asiasta lauantaina.
 Muslimien paastokuukausi ramadan  päättyi aiemmin tällä viikolla .
 Lauantaina kulttuuririkoksista sekä sosiaalisesta ja moraalisesta korruptiosta vastaavan Teheranin neuvontatuomioistuimen johtaja  Mohammad Mehdi Hajmohammadi  puolestaan kehotti Teheranin asukkaita ilmoittamaan moraalittomasta käytöksestä lähettämällä tekstiviestin raportteja varten nimettyyn puhelinnumeroon.
 Uutistoimisto AFP:n mukaan kansalaiset voivat raportoida esimerkiksi siitä, jos joku poistaa päähuivin autossa, järjestää molempien sukupuolten tanssijuhlat tai julkaisee moraalitonta sisältöä Instagramissa.
 Alkoholi on Iranissa virallisesti kielletty, ja pukeutumissääntöjen mukaan naisten pitäisi pukeutua hillittyihin väreihin ja paljastaa julkisesti vain kasvonsa, kätensä ja jalkansa.
 Kahviloiden ja ravintoloiden sulkeminen moraalisääntöjen vuoksi  ei ole tavatonta .
 Lue myös:
 Huivi kepinnokkaan ja korokkeelle – Naiset protestoivat näyttävästi huivipakkoa vastaan Iranissa
 Iranissa tapahtui merkittävä edistysaskel – naiset pääsivät katsomaan jalkapalloa stadionille 37 vuoden tauon jälkeen: "He olivat tämän ottelun voittajia"
 Tuhansia EU:hun haluavia iranilaispakolaisia jumissa Serbiassa – Tasa-arvoa vaatinut naisaktivisti joutui pakenemaan uskonoppineita

Poliisi sulki yli 500 ravintolaa Teheranissa "islamilaisten periaatteiden" rikkomisen vuoksi – Syinä nettimainonta, musiikki ja elostelu


Summary: Eniten solumuutoksia on kudoksissa, jotka ovat suoraan alttiita ympäristötekijöille, kuten kesävaatteiden paljastama iho.

Vaikka olo olisi terve kuin pukilla, jokseenkin kaikilla ihmisillä on kudoksissaan mutaatioita, ja ikä tuo niitä lisää, osoittaa tuore yhdysvaltalaistutkimus, jossa asiaa katsottiin uudesta näkökulmasta.
 Massachusettsin teknillisen korkeakoulun MIT:n ja Harvardin yliopiston  Broadin instituutin  tutkimuksessa etsittiin mutaatioita eli perimän muutoksia 29 kudostyypin soluista, muun muassa munuaisista, maksasta ja lihaksista.
 Tutkituista 488 ihmisestä noin 95 prosentilla löytyi muutoksia ainakin yhdestä kudostyypistä. Useimmat mutaatioista olivat vaarattomia, mutta osalla on yhteyksiä syöpiin.
 Aiemmista mutaatiotutkimuksista poiketen Broadissa tarkasteltiin DNA:n sijasta RNA:ta.
 DNA:han varastoitunut geneettinen tieto välittyy uuteen soluun RNA-molekyylien ansiosta. Ne toimivat ikään kuin DNA:n skannerina, mutta kopiot eivät aina ole täydellisiä.
 Iholla on iso mutaatiotaakka
 Noin 40 prosentilla tutkituista ihmisistä oli mutaatioita vähintään yhdellä isolla alueella. Viidellä prosentilla tällaisia alueita oli vähintään viisi.
 Eniten muutoksia löytyi ihosta, ruokatorvesta ja keuhkoista eli kudoksista, joilla tutkijoiden termein on iso mutaatiotaakka.
 Ne ovat toisin sanoen suoraan alttiita Auringon ultraviolettisäteilylle, tupakansavulle, ilmansaasteille ja muille ympäristötekijöille,  Science -lehdessä ilmestynyt tutkimus kertoo.
 Auringonvalon vaikutus näkyi valkoihoisten ihosolujen mutaatioina, mutta mustaihoisilla vastaavaa ei havaittu.
 45 vuoden ikä osoittautui rajapyykiksi sellaisissa kudoksissa, joissa solut jakautuvat vilkkaasti. Muissa kudoksissa ikä ei kasaa mutaatioita yhtä lailla.
 Tutkimus ei vastaa kysymykseen, voidaanko oireettomista muutoksista ennustaa syövän todennäköisyyttä. Tulokset ovat kuitenkin ensiaskel vastauksen löytymiseen, sanoo tutkimusartikkelia samassa  Science-lehden  numerossa kommentoinut Johns Hopkinsin yliopiston syöpätutkija  Christian Tomasetti .
 Eivätkö terveet elämäntavat auta?
 Tutkimusartikkelin kirjoittajiin kuulunut professori  Gad Getz  rauhoittelee huolestuneita sanomalla, että mutaatiot eivät useimmiten johda sairastumiseen.
 Vaikka suurin osa muuttuneista soluista todennäköisesti alkaa kasvaa, niin kasvu pysähtyy, ennen kuin niistä kehittyy syöpä, Getz sanoo.
 Tomasettin johtamassa toissa vuonna julkaistussa  tutkimuksessa  toisaalta tultiin siihen tulokseen, että kaksi kolmasosaa syöpää aiheuttavista mutaatioista johtuu DNA:n kopiointivirheistä.
 Ne ovat silkkaa huonoa onnea, jota vastaan eivät auta loistava perimä eivätkä moitteettomat elämäntavat, Johns Hopkinsin tutkijat totesivat, vaikka olivat saaneet roimasti risuja vastaavista tuloksista pari vuotta aiemmin.
 Tuolloin heitä syytettiin elämäntapavalintojen vähättelystä syövän välttämisessä ja aineistoa pidettiin liian rajoittuneena.
 Moni syöpä on vain tosi huonoa tuuria
 Toiseen tutkimukseen Tomasetti ryhmineen otti 68 maata ja 32 syöpätyyppiä.
 Tulosten mukaan kopiointivirheiden vaikutus vaihtelee syöpätyyppien välillä mutta on pienimmilläänkin olennainen. Keskiarvoksi tutkijat saivat 66 prosenttia.
 Huonon onnen merkitys on heidän mukaansa peräti 95 prosenttia muun muassa aivo- ja eturauhassyövissä ja miltei 80 prosenttia haimasyövässä.
 Sen sijaan keuhkosyövässä kopiovirheet selittävät vain 35 prosenttia sairastumiseen johtavista mutaatioista. 65 prosenttia johtuu tupakoinnista, asuinalueen ilmansaasteista tai muista ympäristösyistä, tutkimus totesi.

Ani harva on täydellinen:  Terveidenkin kudoksissa on mutaatioita, ja Aurinko tekee niitä ihoon lisää


Summary: Osa laulutaitoisista esiintyjistä urakoi usemman teatterin lavalla.

Suomalaiset kesäteatterit virittelevät jälleen esityksiään luonnon helmaan. Selvää on, että yleisökin on valmis. Aurinkolipat ja sadetakit on kaivettu esiin. Jos hyvin käy, teatterin lavalla voi bongata vaikka naapurin isännän.
 Vaikka kesäteattereiden tukipilareina ovat vuodesta toiseen innokkaat teatterin harrastajat, eivät ammattilaisetkaan halveksu kesäpestiä. Ahkerimmat urakoivat useilla paikkakunnilla saman kesän aikana.
 Laulutaitoisille riittää vientiä – Sami Hintsanen aloittaa Helsingistä ja koukkaa Oulun kautta Tampereelle
 Kesäteatteriesitykset voi jakaa tänäkin vuonna muutamaan kategoriaan. Osa luottaa klassikoihin, osa nostaa näyttämölle paikallisia tarinoita. Lasten ja koko perheen tuotannot ovat oma ryhmänsä. Viime vuosina vanhojen tv-ohjelmien adaptaatiot ovat kasvattaneet suosiotaan. Kaikkein suosituimpia ovat kuitenkin näytelmät, joissa on runsaasti musiikkia. Mieluiten sellaista, joka on kaikille tuttua.
 Muusikko ja näyttelijä, muun muassa Ylen  Tartu Mikkiin  -ohjelmasta tutun,  Sami Hintsasen  nimi ponnahtaa esiin useassa produktiossa. Uuden Iloisen Teatterin revyy  Herkkua kuin heinänteko  sai ensi-iltansa  Linnanmäen Peacock-teatterissa  jo toukokuussa. Pitkän linjan UIT-tähden  Sari Siikanderin  ohjaamassa revyyssä nähdään Hintsasen lisäksi muun muassa  Sinikka Sokka ,  Nina Tapio  ja  Pihla Penttinen .
 Ihmispyramidin päällä UIT:n esityksessä keikkuva Sami Hintsanen pyyhältää tänä kesänä teatterista toiseen. Harri Hinkka / UIT
 UIT:n esityksen loppuvat kesäkuun puolivälissä, ja siitä Hintsanen singahtaa Ouluun.  Meri Oulun Kesäteatterin   Rakkauden autokorjaamossa  lavalle nousee toinenkin tamperelaistähti, muusikko ja koomikko  Heikki Silvennoinen . Kotimaisen musiikkikomedian pyörteissä hilpeilevät myös muun muassa juontajana ja mallina tunnettu  Viivi Pumpanen  sekä muusikko, näyttelijä  Ville Pusa . Ensi ilta on kesäkuun lopulla.
 Hintsasen äänijänteet eivät saa levätä tämänkään jälkeen, sillä loppukesäksi hän suuntaa  Tampereen Viikinsaareen  laulamaan Miljonasateen musiikkia  Heikki Salon  käsikirjoittamaan ja  Olka Horilan  ohjaamaan  506 ikkunaa  -esitykseen. Hintsanen jakaa roolinsa  Heikki Helan  kanssa. Hela urakoi alkukesän, ja Hintsanen jatkaa vapauduttuaan Oulusta.
 Meiju Suvas on Maitolavan Madonna, Mira Luoti tulkitsee Olavi Virtaa
 Monessa suomalaisessa lomakohteessa on oma kesäteatteri.
 Sappeen Matkailukeskuksessa  esiintyy Suomen Kesäteatteri, joka tuo näyttämölle uusinnan kymmen vuoden takaa.  Heikki Paavilaisen  käsikirjoittama ja ohjaama  Olavi Virta -musikaali  oli tuolloin hitti Suomen kesässä. Tänä vuonna Virtaa esittävät laulavat näyttelijät  Jari Ahola  (nuori Olavi) ja  Jani Koskinen  (vanhempi Olavi). Näytelmässä on mukana myös  Mira Luoti.  Luoti oli PMMP -yhtyeen toinen laulusolisti. Useita musikaali- ja elokuvarooleja tehnyt Luoti tunnetaan myös Idols-tuomarina.
 Saman teatterin ja saman ohjaajan tuotantoa on myös toisen suomiviihteen legendan elämästä kertova musiikkinäytelmä,  Danny . Sitä esitetään  Apianniemen kesäteatterissa Valkeakoskella . Jos Helsingin kaupunginteatterin hittimusikaali  Kinky Boots  jäi viime kaudelta näkemättä, sen pääroolissa säihkyneen  Lauri Mikkolan  voi nähdä Apianniemessä kesällä. Samassa esityksessä näyttelee myös Ylen suosituimpiin ohjelmiin kuuluvan  Puoli seitsemän  juontaja,  Susanna Laine .
 Helsingin kaupunginteatterin Kinky Boots -musikaalissa säväyttänyt Lauri Mikkola nähdään Apianniemen kesäteatterissa Valkeakoskella nuoren Dannyn roolissa. Daniel Paul / Suomen Kesäteatteri
 Jyväskylän kupeessa sijaitsevassa Ränssin Kievarissa on näytelty 1980-luvun lopulta. Tänä kesänä  Kievari Kesäteatteri  palaa vuoteen 1985.  Jonna Ortjun  käsikirjoittamassa ja ohjaamassa  Maitolavan Madonnat  -esityksessä soivat sekä kasarihitit että vanhemmat iskelmät. Majatalon emäntää esittävän  Meiju Suvaksen  omat hitit saavat asiaankuuluvan tilan. Vastanäyttelijöikseen Suvas on saanut kaksi tangokuninkaallista,  Teijo Lidströmin  ja  Markku Uhlbäckin  sekä oman tyttärensä  Milena Suvaksen .
 Kaksin aina kaunihimpi
 Kesäteatteripesti maaseudulla saattaa koetella teatterintekijän perhe- tai parisuhdetta. Kun talvikausi on jo kiidetty harjoituksiin aamulla ja näytöksiin illalla, voi pitkähkö keikka toisella paikkakunnalla tuntua raskaalta.
 Monet näyttelijät pyrkivätkin yhdistämään kesäteatterin ja lomailun perheen kanssa. Esimerkiksi Suomenlinnassa vilisee kesäisin siellä esiintyvän Ryhmäteatterin näyttelijöiden lapsia.
 Näyttelijä Kristo Salminen saa hikoilla kesänsä knalli päässä. Hercule Poirot'n rooliin kuuluvat myös viikset. Mitro Härkönen / Ryhmäteatteri
 Suomenlinnassa ratkotaan tänä kesänä  Idän pikajunan arvoitusta  vanhan vahaviiksen Hercule Poirot'n johdolla. Poirot'n roolissa nähdään  Kristo Salminen .  Ryhmäteatterin  esityksen ohjaa  Juha Kukkonen .
 Vaikka Poirot-arvoitukset ovat tuttuja jo maailman tunnetuimman dekkaristin  Agatha Christien  kirjoista, Poirot on vahvasti myös televisiohahmo. Tv-nostalgiaa on lavalla myös muualla. Ainakin kaksi kesäteatteria on sovittanut näytelmänsä englantilaisen _Pokka pitää -_komediasarjan pohjalta.
 Neil Hardwickin  70-luvun tv-klassikko  Tankki täyteen  saa kesällä uudelleentulkintansa peräti neljässä teatterissa. Sarja täyttää tänä vuonna 40 vuotta, eivätkä sen hahmot ole päässeet suomalaisilta unohtumaan.
 Imatralla Kruununpuistossa esiintyvän  Imatran teatterin   Tankki täyteen  -esitystä tähdittää pariskunta  Satu Silvo  ja  Reidar Palmgren . Reinikaisena asioita tuumailee  Lasse Karkjärvi .
 Tankki täyteen -tv-sarja ei jätä suomalaisia rauhaan. Kesällä 2019 siitä nähdään sovitus neljässä kesäteatterissa. Kuvassa vasemmalta Lasse Karkjärvi, Lasse Pöyhiä, Satu Silvo ja Reidar Palmgren Imatran teatterin tulkinnassa. Ari Nakari / Imatran teatteri
 Naapurikaupungissa Lappeenrannassa puolestaan voi bongata pariskunta  Miia Nuutilan  ja  Antti Paavilaisen . He esiintyvät molemmat  Kari Tapion  elämästä kertovassa  Olen suomalainen  -musiikkinäytelmässä.  Osku Heiskasen  ohjaamaa näytelmää esitetään  Lappeenrannan historiallisessa linnoitusmiljöössä  peräti 40 kertaa.
 Koko perheen valinnat
 Kesäteatteriin halutaan mennä myös koko perheen voimin. Lastenkirjojen tutut hahmot Peppi Pitkätossusta Anneliin ja Onneliin, Mimmi-lehmästä Tatuun ja Patuun nähdään tänäkin kesänä teatterin lavalla.
 Myös klassiset sadut inspiroivat vuodesta toiseen. Nurmijärven  Taaborin kesäteatterissa  säihkyy  Tuhkimo   Alina Tomnikovin  esittämänä. Hyvänä haltijattarena häärii laulaja  Marita Taavitsainen . Taavitsainen on jo Taaborin konkari, kuten ohjaaja  Taavi Vartiakin . Elokuva- ja tv-ohjauksistaan tunnetulle Vartialle  Tuhkimo  on yhdestoista ohjaus nurmijärveläisessä teatterissa.
 Samppalinnan kesäteatteri  Turussa tarjoaa komediaa myös teineille ja heidän vanhemmilleen.  Perjantai on Pahin  -esitys perustuu Disney-yhtiön  Freaky Friday  -elokuvaan, jossa lukioikäinen tytär ja hänen äitinsä vaihtavat rooleja. Lauluvahvistusta on haettu tähänkin esitykseen. Toisessa pääroolissa nähdään  Maria Lund .
 Sitten vain katsomoon. Etelä-Suomen Sanomien sivuilta voi printata mukaan  kesäteatteribingon .

Bongaa julkkis tai kaksi – kesäteatterit houkuttelevat yleisöä tunnetuilla naamoilla ja kepeällä otteella


Summary: Koululaisille tehtyjen kyselyjen mukaan lasten ja nuorten univaikeudet ovat kasvussa.

Lapsen on vaikea nukahtaa. Vaikka kaikki tehdään oppikirjojen mukaan, nukahtaminen voi kestää pari, kolmekin tuntia.
 Ilmapiiri kiristyy, kun uni ei tule: vanhemmat ärtyvät, lapsi itsekin tuskastuu. Lopulta lapsi kömpii vanhempiensa väliin nukkumaan ja aamulla kaikki ovat rättiväsyneitä.
 Kuulostaako tutulta?
 Kouluterveydenhoitaja  Maria Rinta-Jaskari  tunnistaa ongelman. Jos alakouluikäisellä on univaikeuksia, ne ilmenevät tavallisimmin juuri nukahtamisen viivästymisenä. Niitä voi olla satunnaisesti pienemmilläkin koululaisilla, mutta erityisesti ne korostuvat 5-6 -luokkalaisten kohdalla.
 Lyhytaikaiset univaikeudet ovat tavallisia
 Kaikki on päällisin puolin kunnossa: lapsi harrastaa, perheessä syödään säännöllisesti ja terveellisesti.
 Vanhemmat valvovat, ettei ruutuaikaa kerry liikaa ja puhelin laitetaan pois jo hyvissä ajoin ennen nukkumaanmenoa. Iltarutiinit ovat perinteiset: iltapalat ja -pesut toistuvat päivittäin samaan aikaan, saman kaavan mukaan.
 Jos koulunkäynti sujuu hyvin ja kavereitakin on – voivat vanhemmat olla neuvottomia asian kanssa: mistä unettomuus johtuu ja mitä sille pitäisi tehdä. Tarvitaanko lääkettä ja mitä sen käyttö aiheuttaa?
 Maria Rinta-Jaskarin mukaan lyhytaikaiset univaikeudet ovat tavallisia ja on ihan normaalia jos nukahtaminen joskus viivästyy, lapsi nukkuu välillä huonosti tai heräilee.
 Suurimmalla osalla se on satunnaista ja huonosti nukuttujen öiden jälkeen uni tulee helpommin.
 – Mutta jos se pitkittyy, niin että menee viikkoja, univaikeus on hankalaa ja lapsi on päivällä väsynyt – se vaatii ehdottomasti selvittelyä.
 Uni ei tule stressamalla. Jos lapsi tuskailee unettomuuttaan, vanhemman pitäisi pysyä rauhallisena. Pasi Takkunen / Yle
 Nukkumaan "ei ehditä"
 Sekä Terveyden ja hyvinvoinnin laitoksen (THL) kouluterveyskyselyn että Maailman terveysjärjestön (WHO) koululaiskyselyn mukaan lasten ja nuorten univaikeudet ovat lisääntyneet viime vuosina.
 WHO:n kyselyssä selvitettiin kuinka pitkään ja hyvälaatuisesti lapset ja nuoret nukkuvat, ruutuaikaa ja liikunnan määrää. Se osoitti, että mitä enemmän on ruutuaikaa tai mitä vähemmän liikutaan, sitä huonommin nukutaan.
 – Se on osa selitystä, mutta sitten on myös ajankäytön kokonaiskuva. Vapaa-ajalla on usein minuuttiaikataulu ja kiire. Se haittaa myös nukkumista ja aiheuttaa stressiä, kun tiedostaa, että on kiire nukkumaan, sanoo THL:n tutkimusprofessori  Timo Partonen .
  Ihmiset yhä tuntuvat ajattelevan, että uni ei olisi tärkeää ja että siitä voi nipistää pois ilman haittaa.  Timo Partonen
 Univaikeuksiin liittyy myös se, ettei ehditä tai ei haluta nukkua tarpeeksi – ja se on Partosen mukaan leimallista nykyajalle.
 – Uni jää muiden asioiden jalkoihin. Ajankäyttö syö unta, kaikki muu menee nukkumisen edelle. Ihmiset yhä tuntuvat ajattelevan, että uni ei olisi tärkeää ja että siitä voi nipistää pois ilman haittaa.
 Partonen viittaa siihen, että jos on paljon läksyjä tai aikuisella ylitöitä, ihminen ei halua ottaa niihin kuluvaa aikaa vapaa-ajastaan, vaan se otetaan uniajasta.
 Stressi vaanii pientäkin lasta
 Nukahtamiseen ei ole oikotietä, mutta unen tuloa voi edesauttaa tekemällä olosuhteista otolliset.
 Ennen nukkumaanmenoa pitäisi irrottaa puoli tuntia tai tunti, jolloin jo houkutellaan unta: se on rauhoittumisen aikaa, jolloin ei enää syödä, tehdä läksyjä tai olla puhelimella.
 Lisäksi pitää huomioida, että nukkumaanmenon ajankohta on sopiva ja että makuuhuone on rauhallinen: ei liian kuuma, kylmä tai valoisa.
 Timo Partonen muistuttaa, että lasten ja nuorten unta voi häiritä myös stressi, joka voi olla kielteistä tai myönteistä. Päässä voivat pyöriä mukavatkin asiat.
 Maria Rinta-Jaskarin mukaan varsinkaan pienten koululaisten kohdalla rutiinien tärkeyttä ei voi korostaa liikaa. Alakouluikäiset tarvitsevat iltarutiineja nukahtamisen helpottamiseksi edelleen, vaikka pikkulapsivaihe onkin jäänyt taakse.
 – Lapsen oma vastuu lisääntyy tuossa iässä. He tarvitsevat kuitenkin edelleen myös sitä, että aikuinen ottaa vastuun, käy illalla silittelemässä nukkumaan ja kysyy päivän kuulumiset.
 Hän kehottaakin opettamaan lapsen siihen, että ennen nukkumaanmenoa kannattaa jutella kaikki mieltä painavat asiat, niin nukahtamisesta tulee helpompaa.
 Myös murrosikä vaikuttaa. Kouluterveydenhoitajana Rinta-Jaskari on huomannut univaikeuksien lisääntyvän erityisesti tytöillä, alakoulun viimeisillä luokilla.
 – Aivoissa erittyy luontaisesti melatoniinia, joka auttaa nukahtamaan. Murrosiässä tasot saattavat vaihdella, kun kasvaa ja kehittyy nopeasti, hän sanoo.
 Suositusten mukaan pienten alakoululaisten pitäisi nukkua 9-11, yläkouluikäisten 8-10 ja aikuisten 6-9 tuntia. Pasi Takkunen / Yle
 Koska lääkäriin?
 Nukahtaminen tapahtuu tavallisesti puolessa tunnissa vuoteeseen menon jälkeen.
 Jos lapsi viiden minuutin jälkeen nousee ja valittaa, ettei uni tule – ei kyse ole vielä unettomuudesta. Jos nukahtamiseen menee yli puoli tuntia, voidaan puhua nukahtamisvaikeudesta.
 Nukahtamisen viivästymistä kokevat kaikki joskus. Jos se toistuu useina iltoina viikossa ja sitä jatkuu pidempään, kyse on unettomuudesta, joka näyttäytyy nukahtamisvaikeutena. Partosen mukaan siinä vaiheessa kannattaa kääntyä esimerkiksi kouluterveydenhuollon puoleen.
 Rinta-Jaskarin mukaan lapsen uniongelmat tulevat esiin koulun arjessa tai vuositarkastuksissa, mutta yhtälailla yhteyttä ottavat huolestuneet vanhemmat.
 Ensin keskustellaan vanhempien kanssa ja selvitetään univaikeuksien syytä: onko perheessä tai kavereiden kanssa jännitteitä. Ja jos on, perheelle tai lapselle voidaan miettiä sopivaa tukea tilanteen purkamiseksi.
 Jos syytä univaikeuksiin ei löydetä, koululääkäri voi tutkia mahdolliset fysiologiset syyt.
 Melatoniinista ei hyötyä terveelle
 Alle kahden milligramman vahvuista melatoniinia on saatavissa reseptivapaasti apteekista tai terveyskaupoista. Sitä vahvempi on lääke, jota saa reseptillä apteekista.
 Timo Partonen ei suosittele melatoniinia lapsen univaikeuksiin.
 – Terve ihminen ei siitä hyödy, eikä sitä tarvitse. Sitä on tutkittu vertaamalla lumelääkkeeseen. Yhden milligramman melatoniinilla voi jouduttaa nukahtamista hyvin vähän. Uni tulee nelisen minuuttia ennemmin jos ottaa melatoniinia, kuin jos ottaa lumelääkkeen.
 Melatoniinista voi Partosen mukaan olla hyötyä, jos kyseessä on pitkäkestoinen unettomuus tai viivästynyt unirytmi. Silloin annostus on vahvempi ja melatoniinia käytetään pitkäkestoisesti, useampi viikko.
 Myös Maria Rinta-Jaskari on kriittinen melatoniinin suhteen. Hän sanoo, että melatoniinia käytetään lasten kohdalla apukeinona hyvin harvoin. Lääkäri tekee arvion lääkityksen tarpeesta, mutta ensin pyritään selvittämään kokonaistilanne ja mahdolliset muut keinot.
 Nukahtamiseen eivät taikatemput auta. Rentoutuminen ja rutiinit houkuttelevat unta parhaiten. Pasi Takkunen / Yle
 Lumelääkettä vai hengitysharjoituksia?
 Lumelääke on näennäislääke eli valmiste, joka ei sisällä oireen tai sairauden hoitoon farmakologisesti vaikuttavia aineita. Lumevaikutuksella tarkoitetaan lumelääkkeen tai muun sinänsä tehottoman hoidon vaikutusta.
 Partosen mukaan lumevaikutus perustuu odotuksiin ja muihin psykologisiin tekijöihin. Hän suhtautuu nihkeästi lumelääkkeen käyttöön.
 – Lumeen on tarkoitus miellyttää ja jos se siinä onnistuu, niin se voi saada mielen rauhoittumaan. Harvakseltaan käytettynä lume voi tehota tai olla tehoamatta. Jos lumetta käyttää usein, lumevaikutusta on vaikeaa onnistuneesti toistaa.
 Monet kokevat rentoutusharjoitukset, hengitysharjoitukset, joogan ja venyttelyn asioiksi, jotka auttavat unen tuloon. Niiden puolesta liputtaa myös Partonen.
 – Koska univaikeudet on maailmanlaajuinen ongelma, niiden taltuttamiseen on tarjolla lukematon määrä keinoja. Ne tuovat usein ainakin lyhyeksi ajaksi apua, ja koska niitä on niin paljon – aina voi vaihtaa ja kokeilla jotain muuta.
 Myös Maria Rinta-Jaskari on pehmeiden keinojen kannalla ja sanoo, että kotikonstein on tehtävissä paljon, mutta siihen pitää varata aikaa.
 – Siinähän se haaste meillä varmaan onkin, löytää sopivan rauhallinen rytmi iltaan ennen nukkumaan menoa.

Yhä useampi lapsi kärsii univaikeuksista – professori: "Ajankäyttö syö unta, kaikki muu menee nukkumisen edelle"


Summary: Puolan hallitus on käynyt taisteluun seksuaalivähemmistöjen oikeuksia ajavaa liikettä vastaan.

Tuhannet ihmiset marssivat seksuaalivähemmistöjen oikeuksien puolesta Varsovassa lauantaina. Uutistoimisto AP:n mukaan marssi oli Keski- ja Itä-Euroopan suurin.
 Marssilla oli ensimmäistä kertaa mukana myös Puolan pääkaupungin pormestari  Rafal Trzaskowski .
 – Kaikkien ei tarvitse osallistua tasa-arvoparaatiin, mutta kaikkien pitäisi kunnioittaa vähemmistöjen oikeuksia, pormestari sanoi marssin aluksi uutistoimisto AP:n mukaan.
 Puolan kaupungeissa yhä useammat tukevat seksuaalivähemmistöjen oikeuksia, mutta Puolan hallitus on viime aikoina kampanjoinut seksuaalivähemmistöjen oikeuksia ajavaa liikettä vastaan ja  esittänyt sen uhkana .
 "Ulkomailta tuotu" uhkaava liike
 Hallitsevan Laki ja oikeus -puolueen johtaja  Jaroslaw Kaczynski  kutsui hiljattain vähemmistöjen oikeuksia edistävää liikettä ulkomaiseksi tuontitavaraksi, joka uhkaa kansakunnan identiteettiä. Konservatiivisilla alueilla jotkut kunnat ovat julistautuneet "LGBT-vapaiksi".
 Marssin alla äärioikeistolainen toimittaja  Rafal Ziemkiewicz  tviittasi, että LGBT-ihmisiä pitäisi ampua. Hän lisäsi, että ei tietenkään kirjaimellisesti, mutta kyseessä ovat ihmiset, jotka eivät tarkoita hyvää tai puolusta kenenkään oikeuksia, vaan liike on uusi versio bolševikeistä ja natseista.
 Seksuaalivähemmistöjen oikeudet nousivat puheenaiheeksi aiemmin tänä vuonna, kun oppositiopuolue Kansalaisfoorumia edustava pormestari Trzaskowski antoi julistuksen seksuaalivähemmistöjen oikeuksista. Julistuksessa luvattiin yrittää löytää turvaa vanhempiensa hylkäämille homoseksuaaleille nuorille. Pormestari myös lupasi ottaa Varsovan kouluissa käyttöön Maailman terveysjärjestön seksuaali- ja suvaitsevaisuuskasvatusta koskevat ohjeet.
 Puolan tuore opetusministeri on kutsunut julistusta yritykseksi hankkia lapsia pedofiileille. Hänen mielestään seksuaalikasvatus on yksinomaan perheiden vastuulla.
 "Meistä tuntuu, että hallitus tekee meistä syntipukkeja"
 Toukokuun alkupuolella Puolassa pidätettiin nainen, joka  oli maalannut  Neitsyt Marialle ja Jeesus-lapselle sateenkaarikehät. Häntä syytetään uskonnollisten tunteiden loukkaamisesta. Se on Puolassa rikos.
 Nainen maalasi sateenkaarikehän valokuvaan Musta Madonna -maalauksesta. Puola on pääosin katolinen maa.
 Kristillistä seksuaalivähemmistöjen ryhmää edustava  Uschi Pawlik  kommentoi AP:lle tuntevansa olonsa ulkopuoliseksi.
 – Meistä tuntuu, että hallitus tekee meistä syntipukkeja. Tunnemme jääneemme oman maamme ja kirkkomme ulkopuolelle.

Tuhannet marssivat seksuaalivähemmistöjen oikeuksien puolesta Varsovassa – "Tunnemme jääneemme oman maamme ja kirkkomme ulkopuolelle"


Summary: Ukkonen jyrisi ja salamoi laajalti eri puolilla Suomea lauantaina.

Suomen yllä riehui lauantaina kuluvan kesän ensimmäinen voimakas ukkosrintama. Ylen meteorologin  Matti Huutosen  mukaan taivas oli sylkenyt salamoita maahan iltayhdeksään mennessä lähes 15 000.
 – Salamointimäärä on ollut vuodenaikaan nähden suuri. Tänään salamoi puolet koko kesäkuun keskimääräisestä salamamäärästä, Huutonen kertoo.
 Huutosen mukaan ukkonen jyrisi ja salamoi laajalti eri puolilla Suomea. Eteläisimmät salamat havaittiin Helsingin itäpuolella ja pohjoisimmat aivan ylimmässä Lapissa.
 Salamointi oli kovaa tai jopa rajua aina Keski-Suomesta Pohjois-Pohjanmaalle ja paikoin myös Pohjois-Lapissa Muonion kohdalla.
 Ukkonen aiheutti runsaasti sähkökatkoksia. Sähkönjakeluun tuli häiriöitä ainakin Pohjois-Savossa. Savon Voima Verkko kertoi lauantai-iltana, että kantaverkkoa ylläpitävän Fingridin verkossa on salamaniskusta johtuva vika, joka vaikuttaa Nilsiän ja Juankosken sähkönjakeluun.
 Energiateollisuuden  sähkökatkokartan  mukaan ilman sähköä oli lauantaina pahimmillaan lähes 20 000 asiakasta. Suurin osa sähköistä oli jo saatu palautettua lauantai-iltaan mennessä.
 Pelastuslaitokset ovat kertoneet, että ukkoset ovat aiheuttaneet joitakin tehtäviä. Pelastuslaitos joutui esimerkiksi sammuttamaan pieniä maastopaloja ja raivaamaan puita teiltä Mikkelissä, Joroisissa ja Heinävedellä.
 Salama iski omakotitalon kattoon sytyttäen sen tuleen Iisalmessa illalla. Kukaan ei loukkaantunut palossa.
 Ukkonen riehuu sunnuntainakin
 Lämpötilat ovat tänäänkin olleet helteiset. Suuressa osassa maata lämpötilat kohosivat 30 asteen tuntumaan.
 Esimerkiksi Jämsässä mitattiin 30,6 astetta, Lammilla 30,4 ja Lahdessa 30,3. Pohjois-Lapissa Inarissakin mitattiin 28,8 astetta.
 Ukkosia on luvassa myös huomenna isossa osassa maata, ja sää viilenee selvästi. Sunnuntaina aamulla ja aamupäivällä ukkosia voi tulla maan etelä- ja länsiosassa ja iltapäivällä maan itä- ja pohjoisosassa.
 Ukkoset voivat olla jopa rajuja Pohjois-Pohjanmaalla ja Kainuussa. Kainuuseen, Pohjois-Pohjanmaalle ja Pohjois-Karjalaan on annettu myös sadevaroitus.
 Sunnuntaina lämpötilat ovat laajalti 20 asteen tietämillä etelässä ja lännessä. Itä-Suomessa ja Etelä-Lapissa saatetaan päästä hellelukemiin ennen ukkosten alkamista.
 Video näyttää, miten ukkosrintama eteni Suomen yllä:

Kesän ensimmäinen raju ukkosrintama riehui Suomen yllä äreänä – lähes 15 000 salamaa iski maahan


Summary: Tuhannet opposition kannattajat osoittivat mieltään maan pääkaupungissa Tiranassa hallitusta vastaan lauantaina.

Albanian presidentti  Ilir Meta  määräsi kesäkuun lopulle suunnitellut kunnallisvaalit peruttavaksi maassa vallitsevien poliittisten jännitteiden vuoksi, kertoo uutistoimisto AP.
 –Tämänhetkiset olosuhteet eivät tarjoa edellytyksiä todellisille, demokraattisille ja edustuksellisille vaaleille, Meta sanoi.
 Albaniassa oli määrä järjestää kunnallisvaalit kesäkuu 30. päivä.
 Lauantaina tuhannet opposition kannattajat osoittivat mieltään maan pääkaupungissa Tiranassa hallitusta vastaan. Illalla kyynelkaasu ja valoammukset verhosivat kaupungin katuja AP:n mukaan.
 Keskustaoikeistolainen demokraattipuolue syyttää vasemmistohallitusta vaalivehkeilystä ja yhteyksistä järjestäytyneeseen rikollisuuteen. Oppositiojohtajat vaativat ennenaikaisia parlamenttivaaleja.
 EU ja Yhdysvallat ovat kehottaneet osapuolia pidättäytymään väkivallasta ja ratkaisemaan ongelmat keskustelemalla.
 Albaniassa opposition kannattajat ovat olleet kaduilla jo helmikuusta asti.
 Lue myös:
 Levottomuuksia Albaniassa – poliiseja ja useita mielenosoittajia loukkaantui  (12.5.)
 Kolmessa Balkanin maassa laajoja levottomuuksia – Onko alkamassa Balkanin kevät?  (6.4.)

Albanian presidentti perui kesäkuun lopun kunnallisvaalit – kyynelkaasu verhosi kadut Tiranassa


Summary: Onnettomuushetkellä New Yorkissa satoi ja sää oli sumuinen. Onnettomuuden syytä ei vielä tiedetä.

New Yorkin poliisin mukaan helikopteri teki pakkolaskun 54-kerroksisen pilvenpiirtäjän katolle Manhattanilla. Alustavien tietojen mukaan yksi ihminen on kuollut. Pakkolaskun yhteydessä syttyi tulipalo, joka sammutettiin nopeasti. New Yorkin kuvernöörin  Andrew Cuomon  mukaan kukaan ei loukkaantunut rakennuksessa, jonka katolle helikopteri teki pakkolaskun. Silminnäkijöiden mukaan pilvenpiirtäjä kuitenkin tyhjennettiin.

Helikopteri teki pakkolaskun pilvenpiirtäjän katolle New Yorkissa - yksi kuollut


Summary: Miksi lomien jälkeen erotaan eniten? Asiantuntijan mukaan odotukset, ääneen sanomattomat toiveet ja väsymys voivat vaikuttaa loman onnistumiseen.

Miksi juuri pitkään odotettu ihana loma saattaa kärjistää parisuhteen kriisin eroksi?
 – Lomaan ladataan paljon odotuksia, joita ei välttämättä jaeta toiselle. Sitten vielä se työsarka joka lomaa edeltää, kun töissä on antanut kaikkensa. Se on aika vaikea yhtälö, toteaa Suomen Uusperheiden liiton toiminnanjohtaja  Kirsi Heikinheimo   Radio Suomen päivän haastattelussa .
 Toiminnanjohtajat  Hanna Ranssi-Matikainen  Parempi avioliitto ry:stä ja Kirsi Heikinheimo Suomen Uusperheiden liitosta näkevät molemmat työssään loma-ajan vaikutuksia parisuhteisiin. Pitkä odotus ja kovat toiveet tuovat omat paineensa, mutta myös parisuhteen luonne pitäisi huomioida.
 – Parisuhde on luonteeltaan tunnesuhde, ja kiintymyssuhde, joka pelittää vähän eri säännöillä kuin muut suhteet. Jos pitkään on jäänyt etäisyyden olo, ei se hetkessä kuroudu umpeen, huomauttaa Hanna Ranssi-Matikainen.
 – Jos ei läheisiä, intensiivisiä hetkiä tule, voi jäädä kokemus että jotain puuttuu.
 Entä kun lomapalapeliä rakentamassa ovat myös lapset, joiden toiveet on huomioitava - tai uusperhe, jossa palasia täytyisi sovitella kohdilleen tavallistakin enemmän? Tähän kokonaisuuteen tarvitaan jo aika paljon tetris-taitoja, kun toivearsenaalia on jakamassa useampi ihminen.
 Mutta varsinaiset konkreettiset toiveet eivät välttämättä ole niin suuria, vaan parisuhteeseen liittyvät odotukset ovat lopulta usein pieniä asioita. Ne liittyvät ajanviettämiseen toisen kanssa, Hanna Ranssi-Matikainen Parempi avioliitto ry:stä kertoo.
 – Ne ovat usein sellaisia asioita, jotka osoittavat, että pysähdyn sinun äärellesi ja olet tärkeä. Hän muistuttaa, että perheen yhteinen aika voi olla myös aikaa parisuhteelle.
 – Voi ajatella niin, että oman lauman hetket hellivät myös parisuhdetta - perheen yhteinen aika on sekin myös puolisoita lähentävää aikaa.
 Sekä Ranssi-Matikainen että Heikinheimo korostavat, että omista toiveista kannattaa viestiä selvästi, harva meistä kun lukee toisen ajatuksia. Mutta miksi omista toiveista on sitten niin vaikea puhua?
 – Omien toiveiden sanoittaminen on intiimi osa minuutta - siihen liittyy aina riski, että toive tulee hylätyksi, Ranssi-Matikainen kuvaa.
 Mistä apua kriisitilanteessa?
 Suomessa ennakoiva ja vahvistava parisuhdetyö perheiden tukemiseksi lepää paljolti järjestöjen ja kirkon vastuulla, ei julkisen sosiaali- ja terveydenhuollon. Ranssi-Matikainen ja Heikinheimo näkevät tilanteessa kehitystä, joka vaihtelee alueittain.
 – Se on vähän sattumankauppaa, missä satut asumaan. Joissakin perheneuvoloissa saa myös pariterapiaa, Heikinheimo kuvailee.
 – Pääkaupunkiseudulla on oltu tässä hieman etukenossa ja lähdetty järjestöjen kanssa kouluttamaan neuvoloiden henkilökuntaa ja yhteistyössä tarjoamaan parisuhdetukea. Erokriisi on yksi kuormittavimmista ihmisen elämän tilanteista, hän muistuttaa.

Parisuhde on koetuksella loma-aikaan: "Siinä saa pelata melkoista tetristä"


Summary: Muita vankeja kiinnostaa kuulla presidentti Trumpin ja pornonäyttelijän suhteesta. Myös rahakkaan valokuvan nappaaminen Michael Cohenista houkuttaa.

Michael Cohenille  kuuluu hyvää.
 Amerikkalaisviestimien mukaan presidentti  Donald Trumpin  entinen asianajaja on saanut vankilassa uusia ystäviä ja häntä pidetään osastonsa julkkiksena.
 – Ihmiset kysyvät häneltä oikeusopillisia neuvoja. Hän on yksi vankilan suosituimmista kavereista, Cohenin tunteva henkilö  kuvaili Daily Beast uutissivustolle.
 – Cohen yllättyi positiivisesti, että kaikki ovat niin asiallisia. Hänelle on itse asiassa annettu neuvoja vankilaelämään ja syömäänkin on pyydetty, lähde  kertoi uutiskanava CNN:lle.
 Cohen tuomittiin joulukuussa veronkierrosta, valehtelusta kongressille sekä vaitiolorahan järjestämisestä kolmeksi vuodeksi vankeuteen. Hän maksoi hiljaisiksi aikuisviihdetähdet  Stormy Danielsin  ja  Karen McDougalin , jotta nämä eivät kertoisi julkisuuteen väitetyistä seksisuhteistaan Trumpin kanssa.
 Tällaiset tarinat ovat käypää valuuttaa vankilassa.
 – Ihmiset tulevat hänen luokseen kyselemään Trumpista ja Story Danielsista, nimetön lähde kertoi Daily Beastille.
 Vankila huolestutti
 CNN:n mukaan Manhattanin luksusasunnon vaihtuminen selliin huolestutti Trumpin entistä oikeaa kättä.
 Lukuisat niin sanottua vankilakonsultointia tarjoavat yritykset lähestyivätkin Cohenia ennen tuomion suorittamista. Cohen kuitenkin tiettävästi kieltäytyi näistä palveluista.
 Yksi tällaisista yrityksistä on ex-vanki  Larry Levinen  luotsaama Wall Street Prison Consultants, joka antaa ensikertalaisille neuvoja siitä, miten pärjätä kaltereiden takana.
 Levinen mukaan vankien ystävyys ei ole täysin pyyteetöntä. Vangit saattavat yrittää napata Cohenista valokuvan, jonka he voisivat myydä kovasta hinnasta lehdistölle.
 Kamerakännykät ovat vankilassa kiellettyjä, joten riskit ovat korkealla.
 – Jos jäät kiinni siitä paskasta, v * ksi meneen, kokemusasiantuntija Levine arvioi Daily Beastille.
 Liikuntaa ja kosher-aterioita
 Juutalaisuutta tunnustava Cohen halusi suorittaa rangaistuksensa Otisvillen rangaistuslaitoksessa, jossa suuri osa vangeista on juutalaisia. Reilun sadan kilometrin päässä New Yorkista sijaitsevassa vankilassa tarjoillaan kosher-aterioita ja siellä on mahdollista noudattaa sapattia.
 Kyseessä on matalan turvallisuuden rangaistuslaitos, jossa vangeilla on verrattain paljon vapautta. Cohenin on raportoitu kuntoilevan päivittäin ja laihduttaneen kymmenkunta kiloa.
 Cohenin asianajajan  Lanny Davisin  mukaan hänen päämiehensä voi Otisvillessa kohtuullisen hyvin.
 – Kun me juttelemme, hän piristää minua. Hän kysyy, miten minulla menee, eikä siis toisinpäin. Se on klassista Michael Cohenin, Davis kuvaili CNN:lle.
 Ei ainoa julkkis
 Cohenin asema Trumpin entisenä luottomiehenä voi asettaa hänet vankilan sosiaalisen hierarkian yläpäähän. Cohen ei kuitenkaan ole ainoa Otisvillessä istuva julkisuuden henkilö.
 Myös huijaukseksi paljastuneen Fyre Festivaalin perustaja  Billy McFarland  suorittaa vankilassa kuuden vuoden tuomiota kahdesta petoksesta.
 Suomalaisittain kaikista tunnetuin nimi vankilassa lienee kuitenkin  Mike “The Situation” Sorrentino . Tosi-tv-sarja Jersey Shoren tähti istuu Otisvillessä kahdeksan kuukauden tuomiota veropetoksesta.
 – Kaverit sisäpuolelta sanoi, että Cohenilla menee ok, entinen Otisvillen vanki  Lawrence Dressler  kertoi Daily Beastille.
 – Hän hengailee juutalaisen porukan kanssa. Ei ole ollut draamaa hänen suhteen. Kuulemma enemmän draamaan ollut The Situtationin kanssa, Dressler jatkoi.
 Cohenin on määrä vapautua joulukuussa 2021.
 Lue lisää:
 Trumpin ex-asianajaja Michael Cohen saapui vankilaan suorittamaan kolmen vuoden tuomiotaan
 Trumpin ex-asianajaja Michael Cohenille yhteensä kolme vuotta vankeutta: maksoi aikuisviihdetähdet hiljaiseksi ja valehteli kongressille

Uusia ystäviä, painonpudotusta ja lakineuvontaa – Tällaista on Trumpin ex-ansianajajan elämä kaltereiden takana


Summary: Atanas Aleksovski ei saa syytettä lahjuksen ottamisesta tai virkavelvollisuuden rikkomisesta.

Tampereella keskeinen poliitikko  Atanas Aleksovski  (sd.) ei saa syytteitä lahjuksen ottamisesta tai virkavelvollisuuden rikkomisesta.
 Esitutkinnassa tutkittiin, onko Aleksovski syyllistynyt näihin rikoksiin.
 Aleksovskin epäiltiin ottaneen parkkiyhtiö Finnparkin hallituksen puheenjohtajana vastaan oikeudettoman taloudellisen etuuden.
 Aleksovski oli tiedustellut etukäteen tietämältään rakennusyhtiön johtajalta, voisiko tämä toimia hänen kotinsa sauna- ja kylpyhuoneremontin valvojana. Johtaja oli lupautunut tähän tehtävään ja pyytänyt alaistaan piirtämään puhtaaksi remontin kuvia.
 Myöhemmin tämä johtaja valittiin Finnparkin uudeksi toimitusjohtajaksi Atanas Aleksovskin esityksestä. Henkilö ei ole enää Finnparkin toimitusjohtajana.
 Sekä johtaja että Aleksovski ovat kertoneet, että Aleksovski oli tarjonnut maksua, mutta johtaja ei halunnut vastaanottaa sitä. Piirrettyjen kuvien arvo oli 1 000–2 000 euroa.
 Molemmat kertoivat lisäksi, että remonttia tehdessä keväällä ja kesällä 2013 uusi toimitusjohtajan rekrytointiprosessi ei ollut tiedossa.
 Syyttäjänviraston mukaan ei ole näyttöä siitä, että tietoa rekrytointiprosessista olisi ollut vielä remonttivalvonnan aikana.
 Ei tiennyt tuttunsa roolia
 Toiseksi Aleksovskin epäiltiin toimineen esteellisenä kaupunginhallituksen kokouksen puheenjohtajana, kun kaupunki päätti kyseisen rakennusyhtiön tekemästä hakemuksesta. Aleksovskin mukaan hän ei tiennyt tuttunsa roolia rakennusyrityksessä.
 Syyttäjänviraston mukaan ei ole näyttöä siitä, että Aleksovski olisi rikkonut virkavelvollisuutta.
 Aleksovski tuomittiin tammikuussa seitsemän kuukauden ehdolliseen vankeuteen luottamusaseman väärinkäytöstä. Tuomio ei ole lainvoimainen, vaan sitä käsitellään hovioikeudessa.
 Aleksovskin rikosepäily ja tuomio liittyivät monimutkaiseen tonttijärjestelyyn kaupungin ja Kotilinnasäätiön välillä. Aleksovski on Kotilinnasäätiön toiminnanjohtaja.
 Aleksovski on ollut usean rikosprosessin kohteena.
 Syyttäjä kävi läpi papereita myös Aleksovskin nimittämisestä Finnparkin hallituksen puheenjohtajaksi. Asiassa tutkittiin sitä, onko Aleksovski rikkonut lakia, kun hän ei kertonut ennen nimitystä olevansa rikoksesta epäiltynä. Syyttäjän mukaan ei ollut olemassa todennäköisiä syitä syyllisyyden tueksi.
 Tampereen  johtavat poliitikot ja virkamiehet tiesivät ennen  Finnparkin hallituksen nimitystä vuoden 2018 keväällä, että Aleksovski on epäiltynä rikoksesta. Tiedon he saivat poliisilta.
 Lue lisää:
 Hallinto-oikeus: Tamperelaiset demaripoliitikot voitiin valita kaupunginhallitukseen kaksoisroolista huolimatta
 Tampereen johto tiesi demarivaikuttajan rikosepäilystä ja rikkoi kaupungin ohjeita – myös Kummolan ja Lylyn pitää antaa selvitys tekemisistään
 Syyttäjä ei nosta syytettä Atanas Aleksovskia vastaan Finnparkin osalta
 Tampereen keskeinen poliitikko tuomittiin seitsemän kuukauden ehdolliseen vankeuteen – taustalla tonttijärjestelyt

Ei syytteitä: Tuttu valvoi ilmaiseksi tamperelaisen poliitikon kylpyhuoneremontin


Summary: Oluen matkustajatuonti laski viisi miljoonaa litraa vuoden aikana,

Suomeen tuodaan yhä vahvempia alkoholijuomia, selviää Terveyden ja hyvinvoinnin laitoksen (THL) tilastoraportista.
 Suomalaiset matkustajat toivat ulkomailta yhteensä melkein 59 miljoonaa litraa alkoholijuomia vuoden 2018 toukokuun ja vuoden 2019 huhtikuun välisenä aikana. Kun määrät muunnetaan sataprosenttiseksi alkoholiksi, lisääntyi matkustajatuonti 7,3 prosenttia aiempaan 12 kuukauden ajanjaksoon nähden.
 Sataprosenttiseksi alkoholiksi muunnettuna matkustajatuontina tuotiin maahan 6,9 miljoonaa litraa.
 Samaan aikaan tuoden alkoholin litramäärät laskivat. Litramääräinen tuonti väheni hieman alle viisi prosenttia viime vuoden toukokuun ja kuluvan vuoden huhtikuun välillä. Tämä tarkoittaa sitä, että maahantuotu alkoholi on ollut keskimääräisesti vahvempaa kuin aiemmin.
 THL:n raportissa näkyy Viron alkoholiverotuksen vaihtelu. Viron onnistui menettää kolmannes alkoholiverotuksesta saatavista tuloistaan viime vuonna, kertoi päivittäistavarakauppa ry:n toimitusjohtaja Kari Luoto STT:lle toukokuun lopulla.
 Johtava asiantuntija  Thomas Karlsson  THL:stä kertoo, että suomalaiset ostavat Virosta eniten väkeviä juomia, sillä niiden hinnoissa on suurin ero verrattuna Suomen hintoihin.
 Nyt Viro on päättänyt lähteä suitsimaan naapurimaahansa Latviaan suuntautuvaa viinarallia tekemällä täyskäännöksen verotuksessa. Viro on suunnitellut laskevansa alkoholin veroa 25 prosenttia heinäkuussa.
 – Muutosta on todella vaikea arvioida etukäteen. Se riippuu ihan siitä, miten veronalennukset jakautuvat eri juomaryhmien kesken. Olen ymmärtänyt, että veronkevennys mitä todennäköisimmin koskisi olutta. Siellähän niitä isoimpia korotuksia on edeltävinä vuosina tehty, Karlsson sanoo.
 Hän arvelee, että jos virolaisen oluen hinta halpenee, sitä todennäköisesti ostetaan taas enemmän.
 Väkevien osuus melkein puolet
 THL:n raportista selviää, että erityisesti väkevien juomien, välituotteiden eli väkevöityjen viinien ja juomasekoitusten, viinien ja siidereiden matkustajatuonti kasvoi.
 Suhteutettuna suurin kasvu oli välituotteiden tuonnissa. Kun niitä tuotiin edellisenä tarkasteluajanjaksona Suomeen 1,3 miljoonaa litraa, nousi tuonti nyt melkein kaksinkertaiseksi.
 Maahan tuotiin nyt tarkastellun 12 kuukauden ajanjakson aikana 2,2 miljoonaa litraa välituotteita.
 Eniten Suomeen tuotiin edelleen olutta, melkein 24 miljoonaa litraa. Tuonti väheni kuitenkin viidellä miljoonalla litralla edelliseen tarkasteluväliin verrattuna. Myös long drink -juomien tuonti väheni.
 Matkustajien Suomeen tuomista alkoholituotteista oli sataprosenttiseksi alkoholiksi muunnettuna väkevien osuus jopa 47 prosenttia. Viinien osuus oli 18 prosenttia ja välituotteiden kuusi. Panimotuotteiden eli oluen, long drink -juomien ja siidereiden yhteenlaskettu osuus oli 30 prosenttia.
 Matkustajatuontikyselyssä kysyttiin joka viikko kahden edellisen viikon aikaista matkustajatuontia 500:lta satunnaisesti valitulta 15 vuotta täyttäneeltä Manner-Suomen asukkaalta. Yhteydenottoja oli yli 26 000. Noin 2 600 henkilöä oli palannut ulkomailta edellisen kahden viikon aikana. Kyselytutkimuksen tilasivat THL, Valvira, valtiovarainministeriö ja Alko. Tutkimuksen toteutti Kantar TNS.
 Hallitus tiukentaa verotusta
 Antti Rinteen (sd.) uuden hallituksen hallitusohjelmaan kuuluu suunnitelma alkoholiveron nostamiseksi. Hallitus aikoo jatkaa alkoholiveron korotuksia 50 miljoonalla eurolla.
 Hallitusohjelmassa kuitenkin mainitaan, että korotuksissa otetaan huomioon toimintaympäristön muutokset niin, että vaikutuksia matkustajatuontiin seurataan.

Väkevät korvasivat oluet viinarallissa – nyt asiantuntija arvioi, että Viron höllentyvä verotus voi jälleen lisätä oluttuontia


Summary: Presidentti Moon uskoo, että neuvottelut Yhdysvaltain ja Pohjois-Korean kanssa jatkuvat.

Kun Etelä-Korean ja Suomen presidentit tapaavat, tärkein puheenaihe ei löydy kummastakaan maasta. Sen sijaan maiden yhteinen huoli on Pohjois-Korea, jonka aikeita pähkäilivät maanantaina Helsingissä presidentit  Moon Jae-in  ja  Sauli Niinistö .
 Niinistö ja Suomeen sunnuntaina  kaksipäiväiselle valtiovierailulle saapunut  Moon kommentoivat Pohjois-Korean tilannetta keskusteluidensa jälkeen Presidentinlinnassa.
 Moonin mielestä marraskuun 2017 jälkeinen kehitys on ollut hyvin myönteistä ja hän uskoo, että neuvottelut Yhdysvaltain ja Pohjois-Korean kanssa jatkuvat.
 – Rauhanprosessi on hyvin vahva. Suomi on valmis tarjoamaan hyviä palveluksia, ja jos jatkossa tarvetta on, niin olemme hyvin avoimia, Niinistö totesi.
 Suomessa on pidetty Koreoiden välisiä keskusteluita matalalla profiililla, mutta niille ei ole suunnitteilla jatkoa.
 Etelä- ja Pohjois-Korean diplomaattinen liennytys pysähtyi Yhdysvaltain ja Pohjois-Korean tuoreimman huippukokouksen jälkeen.
 Yhdysvaltain presidentti  Donald Trump  ja Pohjois-Korean johtaja  Kim Jong-un  tapasivat Vietnamissa helmikuun lopussa, mutta eivät edenneet Pohjois-Korean ydinaseriisunnassa ja Pohjois-Korean vastaisten pakotteiden purkamisessa.
 Startup-oppia Aalto-yliopistosta
 Presidentinlinnassa allekirjoitettiin ministeritasolla neljä yhteisymmärryspöytäkirjaa lähinnä eri alojen taloudellisesta yhteistyöstä. Suomessa niillä ei ole erityistä poliittista merkitystä, mutta Itä-Aasian maiden kanssa yhteistyötä on tapana raamittaa virallisten pöytäkirjojen avulla.
 Etelä-Korean  presidentti Moon Jae-in ja presidentti Sauli Niinistö keskustelivat Presidentinlinnassa. Karoliina Simoinen / Yle
 Kaupallisesti Suomi kiinnostaa Etelä-Koreaa lähinnä siksi, että ja Etelä-Koreassa halutaan ottaa mallia suomalaisesta startup-kulttuurista. Presidentti Moon käy Aalto-yliopistossa ja osallistuu yritysfoorumiin. Tarkoitus on vastedes tiivistää yhteistyötä maiden startup-yritysten toiminnassa.
 Maat sopivat myös suorasta lentoyhteydestä Helsingin ja Busanin kanssa. Presidentti Moonin mukaan kyse on ensimmäisestä lentoyhteydestä Busanin miljoonakaupungista Eurooppaan.
 Presidentti Moon korosti Suomen ansioita innovoinnissa, mutta myös hyvinvointivaltion rakentamisessa.
 Presidentti Niinistön mielestä puolestaan suomalaisissa ja eteläkorealaisissa on samanmielisyyttä.
 –Kutsumme sitä Suomessa sisuksi, Niinistö sanoi presidenttien tiedotustilaisuudessa, ja totesi sen tarkoittavan myös vastuuntuntoa ja ahkeruutta.
 Kaksi hitech-maata
 Sekä Etelä-Korea että Suomi ovat hitech-maita, mutta yritystoiminnan rakenne on erilainen. Etelä-Koreassa kasvuyritysten syntymistä jarruttavat asenteet – uskallusta kokeiluihin on vähemmän, koska yrityksen konkurssia pidetään suurena epäonnistumisena.
 Suomen pk-sektoria puolestaan pidetään Etelä-Koreassa esimerkillisenä, koska Etelä-Koreassa talouselämää hallitsevat jättimäiset yritykset. Samsung on noussut samantapaiseen asemaan kuin Nokia parhaina vuosinaan Suomessa.
 Etelä-Korean presidentti Moon Jae-in ja Suomen presidentti Sauli Niinistö keskustelivat Presidentinlinnassa delegaatioidensa kanssa. Karoliina Simoinen / Yle
 EU:n ja Etelä-Korean välisestä vapaakauppasopimuksesta huolimatta Etelä-Koreassa on rajoituksia, joiden poistamisesta Suomi hyötyisi.
 Esimerkiksi koulutusvientiä voisi auttaa se, että suomalaiset saisivat opettaa Etelä-Koreassa englantia. Nykyisin englantia saavat opettaa vain korealaiset ja ne, jotka puhuvat englantia äidinkielenään.
 Moon tuli Suomeen osana kolmen Pohjoismaan kiertuetta, jonka ajoituksen taustalla on lähinnä perinteiden vaaliminen. Suomesta matka jatkuu keskiviikkona Ruotsiin ja Norjaan, joiden kanssa Etelä-Korea solmi diplomaattisuhteet 60 vuotta sitten.
 Edellinen presidenttitason vierailu Etelä-Koreasta Suomeen oli 13 vuotta sitten, jolloin presidentti  Tarja Halonen  otti vastaan presidentti  Roh Moo-hyunin .
 Presidentti Niinistö vieraili Etelä-Koreassa viimeksi vuonna 2012 ydinturvahuippukokouksen yhteydessä.
 Lue myös:
 Presidentti Sauli Niinistö ja Jenni Haukio ottivat vastaan Etelä-Korean presidenttiparin Helsingissä
 Etelä-Korean presidentin valtiovierailu katkoo liikennettä Helsingissä
 Etelä-Korean presidentti vierailulla Suomessa – luvassa lyhyitä liikennekatkoksia Helsingin keskustassa

Etelä-Korean presidentti tuli oppimaan Suomen startup-menestyksestä – Niinistö tarjoaa "hyviä palveluksia" Pohjois-Korea-neuvotteluihin


Summary: Syyttäjän mukaan murhasta epäilty mies suuttui kihlauksen purkautumisesta, tappoi ja paloitteli naisen.

Syyttäjä vaatii Porin Itäpuiston murhasta epäillylle miehelle elinkautista vankeusrangaistusta. Mies kiistää tappaneensa naisen.
 Henkirikoksen käsittely alkoi maanantaina Porissa Satakunnan käräjäoikeudessa. Käräjäoikeus on varannut tapaukselle kolme käsittelypäivää ja yhden varapäivän.
 Vuonna 1990 syntynyttä ulkomaalaistaustaista miestä syytetään keski-ikäisen naisen murhasta. Syyttäjän mukaan mies aloitti väkivallan suututtuaan siitä, että nainen halusi päättää seurustelusuhteen ja purkaa kihlauksen.
 Naista oli syyttäjän mukaan ensin lyöty useita kertoja kasvoihin.
 – Mies on ilmeisestä mustasukkaisuudestaan sekä ärsyyntyneenä siitä, että nainen on halunnut lopettaa seurustelusuhteen ja purkaa kihlauksen ensin pahoinpidellyt asunnon olohuoneen sohvalla ollutta naista lyömällä tätä nyrkillä taikka tuntemattomaksi jääneellä tylpällä esineellä useita kertoja voimakkaasti kasvojen alueelle, haastehakemuksessa sanotaan.
 Tämän jälkeen mies oli syyttäjän mukaan ottanut kookkaan veitsen ja lyönyt naista sillä eri puolille kehoa. Naisen käsissä oli viiltojälkiä siitä, että tämä oli yrittänyt puolustautua. Mies oli lopuksi irrottanut naisen pään.
 – Käytetyn väkivallan pitkäkestoisuus, vammojen suuri määrä, käytetyn väkivallan laatu sekä teossa käytetty voima huomioon ottaen, on tappo tehty erityisen raa'alla ja julmalla tavalla teon ollessa myös kokonaisuutena arvostellen törkeä, syyttäjä toteaa.
 Teon törkeyteen vaikutti syyttäjän mukaan myös se, että nainen oli miestä fyysisesti heikompi ja näin puolustuskyvytön.
 Henkirikos tapahtui naisen kerrostalo-asunnossa Porin keskustassa viime syyskuussa.
 Veriteon jälkiä yritettiin peittää asunnossa tulipalolla
 Naisen tappamisen jälkeen mies pyrki syyttäjän mukaan hävittämään jäljet ja sytytti tulipalon asuntoon.
 Tulipalo oli sammunut itsekseen, mutta se ehti aiheuttaa savuvahinkoja kerrostaloon.
 Murhasta epäilty mies  oli ehdolla  Porissa viime syksyn seurakuntavaaleissa, mutta ei tullut valituksi kirkon luottamuselimiin.

Porin Itäpuiston murhasta vaaditaan elinkautista – miehen epäillään tappaneen naisen erityisen julmalla tavalla


Summary: Uuden CrossfireX:n on tarkoitus tulla myyntiin vuonna 2020. Remedy Entertainment tuottaa korealaisen Smilegate-peliyhtiön kanssa jo seuraavaa Crossfire-projektia.

Yli 600 miljoonaa pelaajaa kymmenessä vuodessa maailmanlaajuisesti kerännyt  Crossfire -tietokoneräiskintä saapuu Xbox One -alustoille vuonna 2020. Mukana kehitystyössä on suomalainen, kansainvälisesti menestynyt Remedy Entertainment, joka tunnetaan hiteiksi nousseista toimintapeleistä  Max Payne  ja  Alan Wake .
 Crossfire Korealaisen Smilegaten supersuosittu ensimmäisen persoonan ammuntapeli Crossfire julkaistiin alun perin keväällä 2007. Pelissä kaksi palkkasotilasryhmää,  Black List  ja  Global Risk , taistelevat vastakkain. Pelaaja liittyy toiseen ryhmään ja taistelee toista vastaan. Peli on erityisen suosittu Kiinassa ja Etelä-Koreassa. 660 miljoonalla pelaajallaan Crossfire on yksi kaikkien aikojen pelatuimmista videopeleistä. Se on myös yksi historian eniten tuottaneista peleistä. Crossfire oli vuoteen 2018 tuottanut yhteensä lähes 11 miljardia dollaria.
 Korealaisen Smilegaten luoma ja omistama peli saa Xbox Onella nimekseen  CrossfireX . Kyseessä on ensimmäinen kerta, kun Crossfire siirretään tietokoneympäristöstä konsoleille.
 Remedy Entertainment vastaa pelin yksinpelikampanjasta, ja siihen käytetään yhtiön omaa Northlight-peliteknologiaa. Muu peli hyödyntää Unreal Engine 4:ää.
 – Tämä on meille oikeasti todella iso juttu. Emme ole aikaisemmin tehneet ensimmäisen persoonan räiskintäpelejä. Suuri ponnistus oli myös se, että lähdimme tekemään toisen firman peliä, Remedy Entertainmentin sijoittajasuhdevastaava  Lauri Haavisto  sanoo.
 Monivuotinen projekti päätökseen
 Remedy Entertainment päätyi Crossfireen mukaan loppuvuodesta 2015, kun Smilegate ilmoitti etsivänsä projektiin yhteistyökumppaneita.
 Pitkä työ on saatu nyt päätökseen, ja yksinpelikampanja onkin saatu valmiiksi. Korealaiset halusivat työskennellä sellaisen pelivalmistajan kanssa, joka on tunnettu laadukkaista tarinallisista yksinpelikampanjoista.
 Yhteistyökuvio muodostui lopulta melko helposti, eikä osapuolilla ole ollut työnjäljestä valittamista.  Pelin tuoreen trailerin voi katsoa täältä .
 – Olemme todella tyytyväisiä lopputulokseen, ja tunne on ollut selvästi molemminpuolinen, Haavisto sanoo, ja kertoo, että Remedy Entertainment tuottaa yhdessä Smilegaten kanssa jo seuraavaa Crossfire-peliprojektia. Siitä ei voi vielä paljastaa mitään, ei edes arvioitua julkaisuajankohtaa.
 Remedy Entertainment on yksi Suomen ensimmäisiä kansainvälisesti menestyneitä videopeliyhtiöitä. Vuonna 1995 perustetun espoolaisen kehittäjän uusin peli on yliluonnollinen toimintapeli  Control , joka julkaistaan Playstation 4-, Xbox One- ja PC-alustoille 27. elokuuta 2019.
 Lue lisää :
 Pelit ovat jo niin realistisia, että ne tarvitsevat omat vaatesuunnittelijansa: Näin Heli Salomaa puki Remedyn odotetun Control-pelin hahmot
 Peli voi olla myös taideteos eikä pelkkä talousnumero – "Minua on jo pitkään rieponut tapa, jolla peleistä puhutaan"
 Remedy esitteli uutuuspeliään Los Angelesissa – traileria seurasi suosionosoitukset ja syöksyvä osakekurssi

Suomalaisfirma Remedy Entertainment mukana sovittamassa yhtä maailman suosituimmista tietokonepeleistä Xboxille – "Tämä on meille oikeasti iso juttu"


Summary: Kun Petri ja Tarja Porkka hankkivat ensimmäiset alpakkansa, Petri kaavaili myyvänsä ne pois. Kävikin aivan toisin.

Ruoka-astioissa rohisee.  Petri Porkka  heiluttaa niitä astuessaan aitaukseen. Varjossa loikoillut alpakkalauma höristää korviaan innokkaasti kohti taivasta. Tuo ääni voi tietää vain yhtä asiaa.
 – Tänne tytöt, aamupala-aika.
 Yksi kerrallaan alpakat astuvat eteenpäin, ja pian jo jolkottavat ryhmänä innoissaan kohti apajia. Petri Porkka ei ole ehtiä laskea ruoka-astioita maahan, kun innokkaimmat tunkevat päänsä syvälle niiden sisään.
 – Isommat yrittävät välillä päästä pienempien apajille. Musta Eeva on alpakoistamme vanhin, kymmenvuotias. Se on myös lauman vahti, alpakoiden isäntä Petri Porkka virnistää.
 Petri ja  Tarja Porkan  tilalla asustaa yhdeksän alpakkaa, mutta pääluku lisääntyy aivan lähiaikoina.
 – Muutaman päivän kuluttua meille tulee neljä uutta alpakkaa, ja syntymässä on vielä mahdollisesti toiset neljä. Heinäkuun loppuun mennessä niitä voisi siis olla täällä 17.
 Uudet asukit eivät voisi saapua parempaan aikaan. Porkkien pikkutilalta on lähtöisin villapipobisnes, jonka tuotteista halutaan maksaa kallista hintaa Aasian markkinoilla.
 Alpakat ovat ujoja mutta uteliaita laumaeläimiä. Tiina Karppi / Yle
 Hääpäivä, josta kaikki alkoi
 Lähes tasan viisi vuotta sitten Petri Porkka ja hänen Tarja-vaimonsa juhlivat 25-vuotishääpäiväänsä. Oli miehen vuoro keksiä päivälle ohjelmaa.
 – Jostakin syystä päädyin valitsemaan kohteeksi Mathildedalin ruukkikylän Salossa, jonne menimme pariksi yöksi. Ihastelimme hienoa miljöötä, ruukkikehräämöä ja alueella asustavia alpakoita, Petri Porkka muistelee.
 Käsitöitä harrastava Tarja Porkka oli haaveillut sympaattisten alpakoiden hankkimisesta jo pidempään, mutta Petri Porkka ei ollut lämmennyt idealle lainkaan. Mies ajatteli alpakoiden hoidon vievän liikaa aikaa ja rajoittavan matkustelua.
 Häämatkalla Salossa tapahtui kuitenkin yllättävä käänne. Ruukkikehräämön pitäjä kertoi pariskunnalle, että eräs alpakkatila oli lopettamassa ja myi eläimiä puoleen hintaan, vieläpä astutettuina.
 – En minä alpakoille siinä lämmennyt vaan ennemminkin ajatukselle, että hienoa, vuoden päästä saan pääoman takaisin kun myymme eläimet pois, Petri Porkka hymähtää.
 Lähes niiltä seisomilta Pilkanmaalle muutti kolme tiineenä olevaa tyttöalpakkaa: musta Eeva, ruskea Goldie ja vaalea Helinä.
 – Seuraavana keväänä meille soitettiin ja kysyttiin, ovatko alpakat myynnissä. Vastasin, että emme me mitään myy, me haluamme niitä lisää, Porkka nauraa.
 Ruskea Goldie on kiintynyt erityisesti Petri Porkan vaimoon, Tarjaan. Se harmistuu, jos Tarja ei tarjoa sille aamupalaa. Tiina Karppi / Yle
 Korkealaatuista villaa tuottavat vain valioyksilöt
 Porkkien veikeän alpakkalauman kävi vastikään kerimässä australialainen huippukeritsijä. Nyt villaa on kiloittain, sillä yhdestä alpakasta sitä saa parhaimmillaan kolmisen kiloa.
 Suomessa korkealaatuisen alpakanvillan tuotanto on vielä vähäistä.
 – Suomessa on noin 1500 alpakkaa, mutta niistä vain pieni osa tuottaa huippuvillaa. Meillä on paljon potentiaalia tehdä laadukkaita tuotteita, mutta sitä varten tarvitaan enemmän laatueläimiä sekä omistautumista, toteaa Suomen alpakka- ja laamayhdistyksen puheenjohtaja  Janne Sulin .
 Kerimisen jälkeen Porkan pariskunnan alpakoiden villa puhdistetaan käsin isoimmista roskista. Kilon puhdistamisessa vierähtää helposti tunti, mutta muutakaan tapaa roskien poistolle ei ole.
 Villan puhdistaminen käsin on työlästä mutta rentouttavaa puuhaa. Tiina Karppi / Yle
 Käsin puhdistamisen jälkeen villaa pyöritetään vartin verran rummussa, jotta pöly ja hiekka irtoavat. Sitten se lähetetään Saloon tuttuun ruukkikehräämöön, jossa siitä tehdään pehmeää lankaa.
 – Alkuvuosina vaimoni kutoi langasta vaatteita omaksi iloksemme. Sitten villaa alkoi tulla sen verran, että ryhdyimme myymään sitä. Pian kysyntää alkoi tulla myös valmiille tuotteille, alpakankasvattaja Petri Porkka kertoo.
 Nyt pariskunnan alpakoiden villasta valmistetaan pipoja ja huiveja Noon Knit -neulomossa Kotkassa. Seuraava erä pariskunnan perustaman Cria-merkin tuotteita on heinäkuussa valmis valloittamaan maailman.
 Onnekkaan sattuman kautta niitä nimittäin myydään Kiinassa asti.
 Alpakat kierivät mielellään maassa, jolloin epäpuhtauksia kertyy niiden villaan. Villaa pyöritetään puhdistuskoneessa noin varttitunti, jotta pöly irtoaa. Tiina Karppi / Yle
 Kouvolasta Kiinaan
 Matka Aasian markkinoille alkoi, kun Petri ja Tarja Porkka törmäsivät tuttavaansa vuosi sitten ja kertoivat kuulumisten vaihdon yhteydessä alpakoistaan. Tämä innostui ja kertoi, että hänen tyttärensä  Gitta Hägg-Lundvall  työskentelee Hongkongin kauppakamarin johtajana.
 – Tytäroli sitä mieltä, että meidän pitäisi ehdottomasti hakea myyntipaikkaa joulumarkkinoille. 300 000 kävijän markkinoille on valtaisa kilpailu, mutta onneksemme meidät valittiin mukaan. Se oli aikamoinen yllätys, Petri Porkka kertoo.
 Hongkongissa paikalliset ihastuivat alpakanvillaan. Heille tutumpaa on kashmirvilla, josta valmistetuille tuotteille on suurissa tavarataloissa omistettu suuria osastoja.
 – Oli kuitenkin heitäkin, jotka tunsivat materiaalin. Yksi asiakas innostui niin kovasti, että teki pöydällemme kiinankielisen taulun alpakanvillan hyvistä ominaisuuksista, Porkka nauraa.
 Porkkien alpakoiden villasta tehtävät pipot ja huivit valmistuvat Kotkassa. Tiina Karppi / Yle
 Joulumarkkinoiden seurauksena Porkilla on nyt Hongkongissa kumppaniyritys, joka myy tuotteita siellä pysyvästi.
 – Laadukas materiaali yhdistettynä pohjoismaalaiseen designiin on kiinnostaa suuresti Aasian markkinoilla, toteaa Suomen Tekstiili- ja muoti ry:n toimitusjohtaja  Anna-Kaisa Auvinen .
 Niinkin suurelti, että tuotteesta ei haluta maksaa vähempää kuin pyyntihinta, 130 euroa. Mieluummin enemmän.
 – Tuotteitamme myyvä yritys on ehdottanut, että hinta piposta voisi olla vieläkin korkeampi. Kiinassa tuotteen arvo tulee juurikin siitä, että siitä on maksanut paljon. Haluamme kuitenkin pitää hinnat samoina kaikkialla, Petri Porkka naurahtaa.
 Korkealaatuisen alpakan villan tuotanto on Suomessa vielä pientä. Tiina Karppi / Yle
 Tarina tuotteen takana myy
 Halpoja tuotteita on saatavilla Aasiassa pilvin pimein, eikä niissä ole samanlaista ihailua ja tavoiteltavuutta kuin kalliimmassa.
 Suomen Tekstiili- ja muoti ry:n toimitusjohtaja Anna-Kaisa Auvisen mukaan siellä puhutaan termistä  affordable luxury . Se viittaa tuotteesen jonka hinta on tavallista korkeampi, mutta joka on kuitenkin keskiluokkalaiselle realistinen hankinta.
 – Tähän kuuluvat juurikin kashmir- ja alpakkavilla, pellava, sekä yleisesti monet muut suomalaiset tuotteet sekä brändit, Auvinen sanoo.
 Aasialaiselle asiakkaalle on tärkeää, että ostokseen liittyy tunne.
 – Erityistä voi olla tarina siitä, että tuote kuvaa jotakin nordic-elämäntavan osa-aluetta, kuten tasa-arvoa tai puhdasta luontoa. Monet yritykset Suomessa eivät ole isojen volyymien tuottajia, ja pienemmät erät sekä uniikkius ovat valttikorttejamme.
 Alpakanvilla on oiva esimerkki tästä.
 – Siitä ei koskaan voi tulla massatuotetta, sillä alpakoita on vähän. Maailmalla kashmirvuohia on 450 miljoonaa ja alpakoita 4 miljoonaa. Silloin hinta ei koskaan voi olla kilpailutekijä vaan laatu, Petri Porkka toteaa.
 Alpakan villan säikeet ovat halkaisijaltaan alle 22 mikronia. Tiina Karppi / Yle
 Uniikki materiaali
 Pipo ja huivi, joiden hinnat pyörivät reilusti yli sadassa eurossa, kuulostavat monen korvaan ylihinnoitelluilta. Mistä kaikesta hinta oikein koostuu?
 – Huippuvillaa tuottavat alpakat maksavat jopa kymmeniä tuhansia euroja. Meidän alpakoidemme villa on hienointa mahdollista eli niin sanottua baby-alpakkaa. Alpakan villan kuitu on onttoa, minkä sen vuoksi se eristää kylmää ja lämmintä paremmin. Se ei haise eikä pistele kuten lampaanvilla, alpakankasvattaja Petri Porkka toteaa.
 Pariskunta teettää pipoja ja huiveja niin omien eläintensä villasta kuin myös muilta alpakankasvattajilta ostamastaan villasta. Suomen Tekstiili- ja muoti ry:n toimitusjohtaja Anna-Kaisa Auvinen näkee suomalaisessa alpakanvillassa paljon potentiaalia.
 – Alpakanvillan tuotannon osalta suurimat kysymykset ovat eläinten hyvinvointi ja työntekijöiden olot, ja Suomessa tätä valvotaan tarkasti. Kunhan tämä vastuullisuus viestitään tuotteiden ohessa hyvin, menestysmahdollisuudet ovat oikein hyvät, Auvinen sanoo.
 Tältä näyttivät alpakat Greta ja Hedwig ennen kerintää.  Petri Porkka
 Ujo mutta utelias laumaeläin
 Alpakat ovat alun perin kotoisin Etelä-Amerikasta. Inkat jalostivat eläimen villantuotantoon jo 4000 vuotta sitten. Suomeen niitä alettiin tuoda 2000-luvun alussa.
 – Ne soveltuvat tänne oikein hyvin. Alpakat ovat kotoisin alueelta, jossa ravinto on suhteellisen niukkaa ja ilmasto viileä suuren osan vuodesta, kuten täälläkin, Janne Sulin Alpakka- ja Laamayhdistyksestä toteaa.
 Lemmikkialpakan saa nykyään hankittua muutamalla tuhannella eurolla. Niiden kanssa voi harrastaa alpakka-agilitya, käydä riimuvaelluksilla tai tehdä vierailuja vaikka vanhainkodeissa.
 Alpakoita on Suomessa noin 1500. Tiina Karppi / Yle
 On kuitenkin muistettava että alpakoita on oltava ainakin kolme, sillä ne ovat vahvasti laumasidonnaisia. Tarhausolosuhteiltaan ne eivät vaadi paljoa, pihatto ja katos riittävät.
 – Laiduntaessaan alpakka katkaisee heinän sen sijaan, että nyhtäisi sen juurineen kuten esimerkiksi kashmirvuohi tekee. Näin ympäristö ei kulu yhtä paljoa, Petri Porkka kertoo.
 Luonteeltaan ja ulkonäöltään alpakat voivat olla hyvinkin erilaisia. Eri värejä on parisenkymmentä. Monia yhdistää uteliaisuus, varautuneisuus, sekä ihmisiä viehättävä pörröinen olemus.
 – Vanhin alpakkamme Eeva on laumamme vahti. Se päivystää tuulessa ja tuiskussa ja antaa varoitusäänen, jos vaara uhkaa. Goldie on puolestaan vaimoni suosikki. Se ilahtuu nopeasti mutta myös raivostuu herkästi, jolloin se sylkee joka suuntaan. Helinä sen sijaan on lauman hienohelma, mutta tomera äiti, Petri Porkka kuvailee.
 Kymmenvuotias Eeva pitää alpakkalaumassa jöötä. Tiina Karppi / Yle
 Uusille markkinoille
 Petri ja Tarja Porkka suhtautuvat alpakkatuotteidensa menestykseen rauhallisesti. He haluavat ottaa askeleen kerrallaan.
 – Meillä on molemmilla päivätyöt ja arki on välillä on tasapainoilua töiden ja alpakankasvatuksen välillä. Toki olemme uteliaita ja aiomme panostaa tähän lisää ja lisää pikkuhiljaa, mutta emme aio tehdä mitään suuria peliliikkeitä tässä vaiheessa, Petri Porkka sanoo.
 Yhteensä tuotteita on myyty vajaat sata.Toiveissa on laajentaa myyntiä etenkin Suomen sekä Aasian markkinoille.
 – Japani voisi olla seuraava mahdollinen kohdemaa. Lisäksi Kiinassa tuotteitamme myyvä yritys on ehdottanut että he voisivat tuoda turisteja tilallemme Pilkanmaalle vierailulle. Asiakkaat voisivat valita mistä alpakasta tahtovat vaikkapa villapaidan, ja me toimittaisimme sen heille jälkeenpäin, Porkka kertoo.
 Yhdestä alpakasta voi saada tarpeeksi villaa jopa viiteen villapaitaan.  Tiina Karppi / Yle
 Samaa laumaa
 Lämpimänä päivänä alpakat viihtyvät katoksen suojissa. Eeva käy pitkäkseen loikoilemaan samalla, kun nyhtää nurmikkoa leppoisasti suuhunsa. Petri Porkka katsoo sitä hellästi.
 – En vaihtaisi näitä mihinkään.
 Päinvastoin. Kesän loppuun mennessä tilalla saattaa asua lähes kaksinkertainen määrä nykyiseen, eikä sekään riitä alpakoihin hurahtaneelle pariskunnalle.
 – Olemme miettineet että laajentaisimme alpakoiden laidunaluetta siten, että niitä mahtuisi vielä lisää. Tässä vaiheessa näkisin, että 30 alpakkaan voisi vetää rajan, Petri Porkka hymyilee.
 Alpakoita tulee lähestyä rauhassa, äkkinäisiä liikkeitä välttäen.  Tiina Karppi / Yle
 Mutta miten alpakat muuttuivat Petri Porkan silmissä silkasta investoinnista osaksi jokapäiväistä elämää?
 – Huomasin monesti katselevani niiden käyskentelyä pihalla samalla kun hörpin aamukahviani. Se rauhoitti.
 Hän ja Tarja-vaimo pujahtavat myös usein aitaukseen työpäivän jälkeen oleskelemaan eläinten kanssa.
 – Välillämme vallitsee vahva luottamus. Olemme samaa laumaa.

Onnekas sattuma yhdisti suomalaisparin, 9 alpakkaa ja Hongkongin  – nyt Kiinassa maksetaan isoja summia suomalaisista villapipoista


Summary: Poliisin mukaan mies oli käyttäytynyt uhkaavasti.

Ruotsissa poliisi on ampunut miestä Malmön keskustassa, kertoo muun muassa  Expressen . Myös poliisi tiedotti asiasta.
 Poliisi oli saanut hälytyksen uhkaavasta miehestä kello 10.10 Ruotsin aikaa. Miehen vammoista ei ole tietoa. Kukaan muu ei loukkaantunut tilanteessa.
 – Lähetimme partion paikalle, ja tilanteessa poliisi oli ampunut miestä kohti, kertoo poliisin tiedottaja  Evelina Olsson .
 Poliisi on evakuoinut Malmön rautatieaseman.
 - Täällä on paljon poliiseja. Asema on eristetty, kertoo  Fritz Schibli , Kvällspostenin valokuvaaja.
 Liikenteessä on häiriöitä poliisin mukaan tapahtuneen vuoksi.
 Uutinen päivittyy.

Poliisi ampui miestä Malmössä – rautatieasema on evakuoitu kokonaan


Summary: Suomeen pitäisi rakentaa synteettisten polttoaineiden tuotantolaitos, ehdottaa LUT-yliopisto.

Vedestä ja ilmasta on mahdollista valmistaa bensaa ja dieseliä, joiden käyttö ei kiihdytä ilmastonmuutosta.
 Tämä ei ole hellepäivän hourailua, vaan faktaa.
 Homma toimii näin:
 Bensa ja diesel ovat hiilivetyjä. Tarvitaan siis hiiltä (C) ja vetyä (H2). Hiiltä saadaan ilmassa olevasta hiilidioksidista (CO2). Vetyä saa vedestä (H2O) pilkkomalla molekyylejä sähköllä. Hiili ja vety voidaan yhdistää kemiallisessa synteesissä. Lopputuotteena on esimerkiksi synteettistä metanolia, metaania ja dimetyylieetteriä, joita voidaan käyttää polttoaineina tai kemianteollisuuden raaka-aineina.
 Keinotekoisesti valmistettuja polttoaineita on jo tuotettu pilottilaitoksissa eri puolilla maailmaa, myös Suomessa.
 Yle  uutisoi  Lappeenrannan-Lahden teknillisen yliopiston (LUT) tutkimusprojektista pari vuotta sitten.
 Synteettisillä polttoaineilla voi olla tulevaisuudessa ratkaisevan tärkeä rooli ilmastonmuutoksen hillinnässä.
 – Oleellisin merkitys on siinä, että emme enää kaiva maasta fossiilisia polttoaineita, vaan kierrätämme hiilidioksidia, joka on jo ilmassa, sanoo LUT-yliopiston tutkimusjohtaja  Petteri Laaksonen .
 Kaikkia maailman polttomoottorilla toimivia henkilöautoja, rekkoja, laivoja ja lentokoneita sekä nykyistä polttoaineiden jakeluinfrastruktuuria ei tarvitsisi hylätä.
 Hiilineutraalia korviketta ei kuitenkaan saa huoltoasemalta, koska sen tuottaminen on vielä nykyään kallista.
 Diplomi-insinööreillä on kuitenkin ratkaisuehdotus.
 Hiilineutraaleja polttoaineita tarvitaan esimerkiksi lentoliikenteessä ja raskaissa työkoneissa, sanoo LUT-yliopiston tutkimusjohtaja Petteri Laaksonen. Juha Heikanen / Yle
 Tehtaiden ylijäämäkaasut talteen
 Laaksosen mukaan synteettisiä polttoaineita voitaisiin valmistaa kilpailukykyiseen hintaan jo nyt, jos hiilidioksidi ja vety napattaisiinkin talteen tehtaiden ylijäämäkaasuista.
 – Meillä on paljon vedyn ja hiilidioksidin pistelähteitä, joista tuottaminen on ihan järkevää ja hinnoissakin voitaisiin tulla nykyisiin tasoihin, ilman veroja toki, hän sanoo.
 Esimerkiksi sellun tuotannossa vapautuu valtava määrä hiilidioksidia, joka on peräisin puusta.
 Hiilidioksidi voitaisiin napata talteen savupiipun päästä. Potentiaali on valtava.
 – Jos ottaisimme sellutehdaiden kaiken hiilidioksidin talteen, niin määrällä voitaisiin toteuttaa koko Suomen kaikki liikennepolttoaineet hiilidioksidineutraalilla tavalla, Laaksonen sanoo.
 Mikko Airikka / Yle
 Vetyä on saatavilla selvästi vähemmän. Joillakin kemiantehtailla syntyy kuitenkin ylijäämävetyä, jota tätä nykyä poltetaan vedeksi.
 Vetyä voisi tuottaa myös elektrolyysillä, joka vaatii valtavasti halpaa sähköä.
 Jos Suomen koko liikenne hoidettaisiin synteettisillä polttoaineilla, sähkön kulutus harppaisi kolminkertaiseksi nykyisestä.
 Laaksosen mukaan ongelma on kuitenkin ratkeamassa uusiutuvan energian myötä: tuulivoima on jo halvinta uutta sähköntuotantoa Suomessakin.
 Elektrolyysilaitteistot ovat vielä kalliita, sillä vedyn tuotantovolyymit ovat pieniä. Mikäli synteettisiä polttoaineita alettaisiin tuottaa teollisessa mittakaavassa, myös laitteistot halpenisivat.
 Suomalaisyrityksille teknologiavientiä?
 Synteettisten polttoaineiden valmistus ei ole enää tutkijoiden visionnin ja pienten pilottilaitosten varassa.
 Esimerkiksi Islannissa on käynnistynyt synteettisen  metanolin  kaupallinen tuotanto. Myös suuret öljyjätit ovat heräämässä.
 Strategiaansa uudistanut brittiläis-hollantilainen Shell kertoi keväällä tähtäävänsä maailman suurimmaksi uusiutuvan sähkön yhtiöksi ja alkavansa panostaa synteettisiin polttoaineisiin, perinteisen öljyn rinnalla.
 Myös suomalainen teknologiayritys Wärtsilä näkee isoja bisnesmahdollisuuksia synteettisissä polttoaineissa.
 Wärtsilä ja LUT ovat Yhdysvalloissa, Nebraskan osavaltiossa, mukana teollisen mittakaavan pilottilaitoksen esisuunnittelussa.
 Liiketoiminnan kehityksestä vastaava johtaja  Matti Rautkivi  sanoo, että maataloustuotannostaan tunnetussa Nebraskassa saadaan hiilidioksidia etanolitehtaalta ja vetyä toisesta teollisesta prosessista.
 – Pilotin ensisijaisena tavoitteena on katsoa konseptit läpi: mikä on kannattavaa ja mikä on järkevää. Tavoitteena on rakentaa teollisen mittakaavan pilottilaitos, jossa tehdään kymmeniä tonneja polttoaineita vuodessa, Rautkivi kertoo.
 Mikäli kokemukset ovat hyvät, Wärtsilä selvittää tuotannon kasvattamista joko Nebraskassa tai muualla maailmassa.
 Synteettiset polttoaineet ovat erittäin lupaava päästövähennyskeino myös laivaliikenteen ja voimalaitosten kannalta, sanoo Wärtsilän Matti Rautkivi. Marja Väänänen / Yle
 Syntyvä markkina voi tarkoittaa suomalaisyrityksille esimerkiksi metanointiin, vedyn tuotantoon ja hiilidioksidin talteenottoon liittyvien komponenttien, kokonaisratkaisujen tai palveluiden vientiä.
 – Meillä on myös vahvoja öljy-yhtiöitä, jotka voivat myös olla näiden polttoaineiden toimittajia tulevaisuudessa, Rautkivi sanoo.
 Hän arvioi, että synteettiset polttoaineet nousevat merkittävään asemaan noin kymmenen vuoden kuluessa.
 Tuotantolaitos myös Suomeen
 LUT-yliopiston Petteri Laaksonen ehdotti toukokuussa hallitusneuvotteluja käyneille puolueille, että myös Suomeen rakennettaisiin teollisen mittakaavan pilottilaitos.
 Lobbaus tuotti tulosta, sillä pääministeri  Antti Rinteen  (sd.) hallitusohjelmassa lukee, että "hiilineutraalien, synteettisten polttoaineiden pilotointia ja tuotannon käynnistämistä edistetään".
 Keinot ovat tiettävästi vielä auki.
 Laaksosen mukaan valtiovalta voisi esimerkiksi hyväksyä synteettiset polttoaineet mukaan liikenteen biopolttoaineiden jakeluvelvoitteeseen.
 Tämä takaisi uudelle tuotteelle kysyntää, alentaisi hankkeeseen investoivien teollisuusyritysten riskiä, mikä taas pienentäisi pääomakustannuksia.
 Suomen tavoitteena on puolittaa liikenteen päästöt 2030 mennessä. Marja Väänänen / Yle
 Jakeluvelvoite edellyttää nyt, että vuoteen 2030 mennessä 30 prosenttia tieliikenteen polttonesteistä on uusiutuvia biopolttoaineita.
 Läpihuutojuttu pilottilaitoksen rakentaminen ei ole. Gasum ja Kemira selvittivät pari vuotta sitten pilottilaitoksen rakentamista Joutsenoon.
 Tarkoitus oli aloittaa synteettisen metaanin tuotanto, mutta hanke  kaatui  kannattavuuslaskelmaan.
 Laaksosen mukaan nestemäisten liikennepolttoaineilla, kuten metanolilla on paremmat menestymisen mahdollisuudet, sillä tuotteesta saa markkinoilla paremman hinnan kuin metaanista, eli maakaasusta.
 Laaksonen huomauttaa, että myös Suomen kansantalous hyötyisi synteettisten polttoaineiden valmistuksesta. Suomi toi viime vuonna Venäjältä öljyä ja öljytuotteita viiden miljardin euron arvosta.
 Lue myös:
 Professori: Bensiini- ja dieselautoihin voisi tankata synteettistä polttoainetta 2030 – Neste: Varmasti tämä on polttomoottoreille yksi ratkaisu
 Suomalaistutkijat valmistavat aurinkosähköllä raakaöljyä ilmasta – Mullistava koelaitos käynnistyi Lappeenrannassa

Mullistava teknologia saattaa tehdä pian läpimurron: Sellutehtaiden savukaasuista voisi valmistaa polttoainetta koko Suomen autoille


Summary: Kesäkuun kaikkien aikojen pakkasennätykseen on vielä matkaa.

Yllättiköhän talvi autoilijat?
 Näin voisi kysellä, kun katselee Lapin sääkarttoja. Ilmatieteen laitoksen mukaan Kilpisjärvellä mitattiin viime yönä 2,7 astetta pakkasta. Aamupäivällä kello 10.40 pakkanen oli kiristynyt vielä hieman eli 2,9 asteeseen.
 Kylmimmät lämpötilat mitattiin kuitenkin noin tuhannen metrin korkeudessa Saana-tunturilla. Kilpisjärven kyläkeskuksessa elohopea pysyi kylmimmilläänkin hitusen nollan yläpuolella.
 Pakkasasteet eivät ole aivan tavattomia Lapissa tähän aikaan vuodesta, mutta viime päivien +30:ntä hipovien lämpötilojen jälkeen ne ovat ainakin yllättäviä. Suomen kesäkuun pakkasennätykseen on vielä matkaa: vuonna 1962 Inarissa mitattiin peräti 7,0 miinusastetta.
 Pakkaset eivät välttämättä helpota aivan lähiaikoina, vaan yöpakkaset ja lumisateet ovat yhä mahdollisia lähipäivinä. Torstaina on jo selvästi lämpimämpää. Kaikkein kylmin sää kattaa Käsivarren ja Pohjois-Lapin alueita.
 Ainakin Käsivarressa on havaintojen mukaan satanut lunta ja räntää, joten Ilmatieteen laitos antaa Lappiin varoituksen huonosta ajokelistä.

Pakkanen palasi Lappiin – ainakin pariksi päiväksi


Summary: Presidentti Moon Jae-in on Suomessa tiistaihin saakka.

Etelä-Korean presidentti  Moon Jae-in  on aloittanut valtiovierailunsa Suomessa. Virallinen osuus alkoi tapaamisella presidentti  Sauli Niinistön  kanssa Helsingissä.
 Niinistö ja hänen puolisonsa  Jenni Haukio  ottivat Moonin ja hänen puolisonsa  Kim Jung-sookin  vastaan valtiovierailuun kuuluvin seremonioin Presidentinlinnan edustalla.
 Presidentti Sauli Niinistö johdatti presidentti Moon Jae-inin Presidentinlinnaan. Karoliina Simoinen / Yle
 Sotilassoittokunta otti vastaan vieraat Etelä-Koreasta. Karoliina Simoinen / Yle
 Jenni Haukio esittelee lastensairaalaa ja Designmuseota
 Maanantaina presidentti Moonin ohjelmassa on lisäksi Helsingin kaupungin isännöimä lounas, tapaaminen eduskunnan puhemiehen  Matti Vanhasen  (kesk.) kanssa ja vierailu Aalto-yliopistossa.
 Kim Jung-sook puolestaan tutustuu uuteen lastensairaalaan ja vierailee Designmuseossa yhdessä Jenni Haukion kanssa. Vieraiden päivä päättyy juhlapäivälliseen presidentinlinnassa.
 Tiistaina Moon tapaa pääministeri  Antti Rinteen  (sd.) Kesärannassa ja puhuu kongressikeskus Paasitornissa yritysfoorumissa yhdessä presidentti Niinistön kanssa.
 Vierailu kestää tiistaihin asti. Saattueiden liikkuminen vierailun aikana aiheuttaa lyhyitä liikennekatkoksia pääasiassa Helsingin keskustan ja Länsi-Helsingin alueella.
 Uusi elinkeinoministeri Katri Kulmuni (kesk.) otti Etelä-Korean presidenttiparin vastaan Helsinki-Vantaan lentokentällä. Yonhap / EPA
 Korean  presidentti Moon Jae-in ja presidentti Sauli Niinistö keskustelivat Presidentinlinnassa. Karoliina Simoinen / Yle

Presidentti Sauli Niinistö ja Jenni Haukio ottivat vastaan Etelä-Korean presidenttiparin Helsingissä


Summary: Sunnuntaina sattuneessa purkauksessa ei tiettävästi sattunut henkilövahinkoja.

Indonesian Sumatralla sijaitseva Sinabung-tulivuori purkautui voimalla sunnuntaina noin kello viideltä paikallista aikaa.
 Tulivuorenpurkauksessa ei tiettävästi aiheutunut henkilövahinkoja.
 Silminnäkijöiden mukaan purkaus sai aikaan paniikkia ja peitti vuoren läheisyydessä sijaitsevan Karon kaupungin paksun tuhkakerroksen alle.
 Indonesian viranomaisten mukaan tuhkapilvi nousi noin seitsemän kilometrin korkeudelle.
 Paikalla olleet ovat jakaneet sosiaalisessa mediassa videoita purkauksesta. Videoilla näkyy, kuinka ihmiset pesevät katuja ja omaisuuttaan tuhkasta.
 Viranomaisten mukaan uudet purkaukset ovat mahdollisia.
 Sinabung-tulivuori kohoaa 2 460 metrin korkeuteen ja se on yksi Indonesian aktiivisimmista tulivuorista. Vuoden 2014 purkauksessa kuoli kymmeniä, ja tuhansia evakuoitiin.

Video: Sinabung-tulivuori syöksi taivalle kilometrien korkuisen tuhkapilven Indonesiassa


Summary: Tulipalossa neljä autoa tuhoutui täysin ja kaksi muuta sai isoja vaurioita Turussa viime yönä.

Turun Lausteella paloi sunnuntain ja maanantain välisenä yönä useampi auto poroksi.
 Pelastuslaitoksen mukaan Pormestarinkadulla tuhoutui tulipalossa neljä autoa täysin ja kaksi muuta autoa sai kohtalaisia vaurioita. Pelastuslaitos sai hälytyksen tulipalosta puoli kolmen aikaan aamuyöllä.
 – Paikalle hälytettiin kaksi pelastuslaitoksen yksikköä, joista toinen tuli Kaarinasta. Lisäksi paikalle otettiin mukaan säiliöauto, ettei vesi lopu kesken, kertoo päivystävä palomestari  Marko Rostedt .
 Rostedtin mukaan sammutustyöt kestivät jonkin aikaa.
 – Autopalot ovat haastellisia sammutettavia ja nytkin meni tovi sammutuksessa. Yhdessä autossa bensatankki alkoi vielä vuotamaan ja ruokki paloa.
 Rostedtin mukaan palopaikka ei ollut varsinainen parkkipaikka.
 – Pormestarinkadun varrella on sellainen alue, johon asukkaat jättävät autojaan, vaikka virallinen parkkipaikka se ei ole.
 Päivystävä palomestari Marko Rostedt ei osaa arvioida palon syttymissyytä.
 – Poliisi tutkii syttymissyytä.

Useampi auto roihusi Turun Lausteella aamuyöllä – bensavuoto ruokki paloa entisestään


Summary: Betoni on maailman yleisin rakennusmateriaali. Keinoja sen korvaamiseen on etsitty pitkään.

Juha Leppänen  tömäyttää teollisuushallin neuvotteluhuoneessa pöydälle 20-kiloisen harkon. Harkko on ruskea, eikä se ole yhtä kulmikas kuin kevytsorasta tehty. Myös materiaaliltaan se poikkeaa perinteisestä: se on valmistettu tuhkasta, vedestä ja hiekasta.
 – Tämän hiilijalanjälki on 160 grammaa. Jos se valmistettaisiin perinteisesti betonista, hiilijalanjälki olisi 2,5 kiloa, Leppänen kertoo.
 Betonin valmistuksessa sideaineena käytettävän sementin tuotannosta syntyy arvioiden mukaan 5–8 prosenttia maailman kasvihuonepäästöistä.  Se on enemmän kuin lentoliikenteen päästöt.
 Juha Leppänen Jaana Polamo / Yle
 Pari vuotta sitten Leppänen kokeili uudenlaista seosta yrityksensä valmistamiin pihalaattoihin. Kasvihuonepäästöt pyörähtivät mielessä, kun hän oli vanhan navetan nurkalla avaamassa sementtisäkkiä.
 Sitten hän sai hullun ajatuksen.
 Leppänen jätti säkin avaamatta ja sekoitti sangossa veden ja hiekan sekaan sementin sijasta tuhkaa.
 Kokeilu onnistui. Betonilaattojen ja -kalusteiden valmistus jäi lähes saman tien. Pari viime vuotta yritys on kehittänyt menetelmää, jolla voitaisiin korvata sementti teollisuuden jätteillä.
 Taustalla joukko nimekkäitä sijoittajia
 Sementin korvaajaa on kehitetty salassa. Betoni on maailman yleisin rakennusmateriaali. Jos sen valmistuksessa käytettävän sementin voisi korvata jätteillä, jotka ovat teollisuudelle ongelma, näkymät taloudellisessa mielessä voisivat olla pyörryttävät. Esimerkiksi Kiinassa valmistettiin vuonna 2016  yli 2,4 miljardia tonnia sementtiä .
 Olli-Pekka Kallasvuo
Telia Company
 Sijoittajat, joille Leppänen asiasta varovasti kertoi, innostuivat lähes poikkeuksetta. Yksi heistä oli Nokian entinen toimitusjohtaja  Olli-Pekka Kallasvuo . Häntä kiinnosti Betolarissa kaksi asiaa: kiertotalouteen liittyvä bisnesidea ja ihmiset Kannonkoskella.
 – Kiertotalouteen liittyy valtavia mahdollisuuksia, mutta ennen kaikkea uskon ihmisiin, jotka tätä asiaa kehittävät ja vievät eteenpäin. Kannonkoskella on sellaista alkuvoimaa, joka on lähes ainutlaatuista.
 Kallasvuon ohella yritykseen on sijoittanut kymmenkunta muutakin, nimekästä sijoittajaa, jotka kaikki näkevät ilmastonmuutoksen vastaisessa taistelussa sauman tuottoisalle yritystoiminnalle.
 Juha Pinomaa Betolar
 – Kiinnostuin, koska ratkaisu on erittäin hyvin monistettavissa ja kasvatettavissa. Näen tässä valtavan potentiaalin ilmastonmuutoksen hillitsemiseksi, Betolarin hallituksen puheenjohtaja, Suunnon entinen toimitusjohtaja Juha Pinomaa sanoo.
 Pilotti Intiassa
 Sementtiä käytetään myös maan stabilointiin eli kantavuuden parantamiseen ja infrarakentamiseen, kuten liikenneväylien ja meluesteiden tekemiseen. Leppästä sementin käyttökohteista kiinnostaa eniten juuri maanrakentaminen. Maailmanlaajuisesti volyymi on iso, eikä maan vahvistamisessa ole yhtä tiukkoja vaatimuksia kuin taloja rakennettaessa.
 Leppänen sijoittajineen tähyää maailmalle. Sinne, missä suurimmat rakennustarpeet ovat eli Afrikkaan ja Kaukoitään. Yrityksellä on jo käynnissä pilotti Intiassa paikallisen kiertotalousyrityksen kanssa sementin korvaamisesta muun muassa kivihiilen lentotuhkalla ja terästeollisuuden kuonilla. Etelä-Afrikassa ja Vietnamissa kenttäkokeiden aloittamista valmistellaan laboratorioissa.
 Tuhkapohjaista ekosementtiä on ollut jo useamman vuoden markkinoilla, ja monia muitakin teollisuuden jätteitä on jo hyödynnetty.
 Juha Leppänen Jaana Polamo / Yle
 Leppäsen visio poikkeaa muista siinä, että sen tavoitteena on pystyä korvaamaan sementti niin teräs-, energia-, metsä- kuin kaivosteollisuuden jätteillä.
 – Ajatuksena myös on, että jätteet hyödynnettäisiin reseptimme avulla siellä, missä ne syntyvätkin. Siihen ei tarvita erikoisvälineitä, eikä edes erikoisosaamista. Emme siis rakenna isoa tuotantolaitosta, josta tuotetta kuljettaisiin ympäri maailmaa, Leppänen sanoo.
 Teollisuuden jätteitä syntyy ympäri maailmaa koko ajan lisää ja vanhoja on varastoituna altaisiin ja kaatopaikoille miljoonia, ehkä jopa miljardeja tonneja. Jos niillä korvattaisiin betonia, kiveä sementin valmistamiseen ei tarvitsisi louhia kallioperästä.
 Leppäsen mukaan moninkertaiset happotestit ovat osoittaneet, etteivät jätteiden haitalliset aineet pääse liukenemaan ympäristöön. Samaa sanoo Oulun yliopiston professori  Mirja Illikainen , jonka ryhmä on tutkinut geopolymeereja vuosia. Geopolymeeri on betonimainen aine, joka syntyy mineraalipitoisesti jätteestä happamissa tai emäksisissä oloissa:
 – Geopolymeerit pystyvät sitomaan useita haitallisia aineita niin pysyvästi rakenteeseensa, etteivät ne koskaan päädy ympäristöön.
 Ikivanha menetelmä
 Betolar on parissa vuodessa päässyt pitkälle. Yksi syy siihen saattaa olla, että se on tehnyt asiat mahdollisimman yksinkertaisesti. Kun ensimmäinen kemisti palkattiin taloon, Leppänen ojensi hänelle välineiksi pötkön kertakäyttömukeja ja pussillisen muovilusikoita.
 Yksinkertaisilla käytännön kokeilla vaihtoehtoja pystyttiin karsimaan nopeasti. Vasta perustestauksen jälkeen alettiin tutkia miksi mikäkin prosessi tapahtuu ja tehdä virallisia testejä.
 Valumuotteja. Jaana Polamo / Yle
 Kehitystyön parissa Leppäselle selvisi, että tuhkan, veden ja hiekan seoksessa tapahtuu kemiallinen reaktio, jonka tuloksesta käytetään nimitystä geopolymeeri.
 Menetelmänä se on ikivanha. Tutkijat epäilevät, että Egyptissä on pyramideja, jotka on rakennettu valamalla.  Sideaineena hiekan ja veden seassa on käytetty tulivuorten tuhkaa.  (Tekniikka&Talous)
 Suomessa geopolymeereihin liittyvää kehitystyötä on tehty jo pitkään. Illikainen kertoo, että materiaalit olivat betoniteollisuuden kiinnostuksen kohteena erityisesti 1970–1980 -luvuilla. Silloin kehitystyötä ohjasivat ympäristönsuojelun sijaan materiaalin halpa hinta ja tekniset ominaisuudet.
 Oikealla tuhkasta tehty harkko. Jaana Polamo / Yle
 Viime vuosina kiinnostus menetelmää kohtaan on kasvanut, esimerkiksi Australiassa rakennettiin muutamia vuosia sitten geopolymeeriteknologialla  lentokenttä  ja  yliopistorakennus .
 Salainen resepti
 VTT:n erikoistutkija  Tapio Vehmas  pitää keskeisenä ongelmana, miten jätteillä korvatulla sementillä tehdystä betonista saadaan tasalaatuista.
 – Sementti on ollut niin pitkään käytössä, että sen ominaisuudet tunnetaan hyvin ja säilyvyysominaisuudet kyetään ennustamaan luotettavasti.
 Juha Leppänen väittää Betolarin ratkaisseen omalla reseptillään sen, miten esimerkiksi terästeollisuuden kuonista, energiateollisuuden lentotuhkista ja kaivosteollisuuden rikastehiekoista voidaan valmistaa tasalaatuista materiaalia, jolla voidaan korvata betoni tai luonnonkivi.
 – Kun jätteeseen on lisätty kemiallisia aineita, siitä tulee betonin kaltaista, kovettuvaa massaa. Sillä voidaan kovettaa heikosti kantavaa maa-ainesta, siitä voidaan tehdä samanlaisia tuotteita kuin betonista tai se voidaan murskata kuten kivi, Leppänen kertoo.
 Tasalaatuisen geopolymeerin resepti on tietysti yrityssalaisuus, mutta Leppäsen mukaan valmistusprosessi on samankaltainen teollisuuden jätteestä riippumatta.
 Teollisuuden jätteistä tehtyä biomursketta. Jaana Polamo / Yle
 Mirja Illikainen korostaa, että resepti täytyy suunnitella jokaiselle jätetyypille erikseen. Syynä on se, että kemialliset reaktiot, jotka määräävät materiaalin ominaisuudet, esimerkiksi lujuuden ja pitkäaikaiskestävyyden, voivat vaihdella paljon, koska jätteet eivät ole samanlaisia.
 Illikainen on innoissaan siitä, että suomalainen yritys on lähtenyt kaupallistamaan geopolymeeriteknologiaa.
 – Olen odottanut sitä jo pitkään. Betolarin kaltaisia, rohkeita toimijoita tarvitaan. Yrityksen suunnitelma aloittaa maastabiloinnin ja infrarakentamisen sovelluksista kuulostaa hyvältä ajatukselta.
 Illikaisen johtamassa kuitu- ja partikkelitekniikan tutkimusyksikössä on esimerkiksi tehty  maailman kovinta betonia . (Tekniikka&Talous)
 "Sama, ollaanko Helsingissä vai Kannonkoskella"
 Juha Leppänen ja tuore toimitusjohtaja  Urpo Löytönen  ovat juuri palanneet Kannonkoskelle kansainvälisiltä kiertotalousmessuilta. Yritys esitteli siellä innovaatioitaan julkisesti ensimmäistä kertaa.
 Löytönen siirtyi Betolariin betonielementtien valmistaja Betsetin johdosta. Kyyjärveläisen perheyrityksen pitkäaikainen voimahahmo teki päätöksen siirtyä betonin korvaajaa etsivän Betolarin leipiin yhtä nopeasti kuin sijoittajatkin, parin päivän miettimisen jälkeen.
 Urpo Löytönen Jaana Polamo / Yle
 Betolarilla on tällä hetkellä kymmenen työntekijää. Tutkijat asuvat pääkaupunkiseudulla, mutta hekin viettävät pari viikkoa kuukaudesta vajaan 1 400 asukkaan pikkukunnassa pohjoisessa Keski-Suomessa.
 Leppäsen toive on, että yrityksen sydän pysyy jatkossakin kotipitäjässä, vaikka bisnestä tehdään siellä, missä sen paikka on.
 – Kaukaa katsottuna Suomessa ollaan Pohjois-Euroopassa. Silloin on ihan sama, ollaanko Kannonkoskella vai Helsingissä, hän sanoo.

Betoni tuottaa enemmän ilmastopäästöjä kuin lentoliikenne – pikkuinen firma Kannonkoskelta aikoo romauttaa päästöt tekemällä betonin jätteistä


Summary: Kamera löytyi leirikeskuksen vessasasta perjantaina.

Poliisi epäilee 14-vuotiasta poikaa salakatselusta rippileirillä Jyväskylässä. Rippikoulun pitopaikkana toimivan leirikeskuksen poikien WC:stä löytyi perjantaina kamera.
 Poliisille asian vei seurakunta.
 – Katsoimme, että tässä ylittyi sellainen raja, että asiaa ei enää ratkota itse. On mahdollista, että kyse on rikoksesta, jolloin meillä ei varsinaisesti ole edes harkintamahdollisuutta sille, että ilmoitammeko poliisille vai emme, sanoo Jyväskylän seurakunnan kirkkoherra Arto Viitala.
 Poliisin mukaan poika on asentanut kameran pilailumielessä. Kameraan oli ennen sen löytymistä ehtinyt tallentua kuvat kahdesta muusta pojasta.
 Kamerassa ei ollut verkkoyhteyttä, ja kuvamateriaali saatiin talteen. Tämän hetken tietojen mukaan materiaali ei ole levinnyt eteenpäin.
 Viitalan mukaan rippileiri jatkui normaalisti, ja salakatselusta epäilty poika jatkoi sen loppuun saakka. Leiri päättyi tänään.
 – Rippileiri on kuin elämä pienoiskoossa, siellä koetetaan kohdata keskustellen myös vaikeita asioita, ja ottaa niistä opiksi. Emme nähneet tässä syytä keskeyttää jonkun leiriä, Viitala sanoo.
 Alle 15-vuotiaana poika ei ole rikosoikeudellisessa vastuussa, vaikka hänet syylliseksi todettaisiinkin.

Piilokamera poikien vessassa – 14-vuotiasta epäillään salakatselusta rippileirillä Jyväskylässä


Rakennuskoneiden ja -laitteiden vuokraus

Ranskalainen konevuokrausyhtiö Loxam ostaa suomalaisen Ramirentin. Loxam tarjoaa Ramirentin osakkeesta yhdeksän euroa eli yhteensä noin 970 miljoonaa euroa, yhtiöt kertovat.
 Ramirentin osakkeen hinta Helsingin pörssissä jäi perjantaina 5,44 euroon, joten Loxamin tarjous on avokätinen. Yhtiön hallitus suosittelee tarjouksen hyväksymistä yksimielisesti.
 – Loxamin tarjoama hinta tarjoaa houkuttelevan käteispreemion osakkeenomistajillemme. Yritysostojen ja yritysintegrointien historialla uskon, että Loxam tarjoaa Ramirentille hyvän kodin, sanoo Ramirentin hallituksen puheenjohtaja  Ulf Lundahl   tiedotteessa .
 Vuonna 1967 perustetun Loxamin liikevaihto oli viime vuonna yli 1 400 miljoonaa euroa. Sillä on noin 8 000 työntekijää. Ramirentin liikevaihto oli viime vuonna hieman yli 700 miljoonaa euroa ja sillä on noin 2 900 työntekijää.
 Ramirentin ja Loxamin yhdistyminen on mahdollisuus luoda Euroopan markkinoille johtava konevuokraustoimija, arvioi puolestaan Loxamin toimitusjohtaja  Gérard Déprez  tiedotteessa.

Ranskalaisyhtiö ostaa konevuokraaja Ramirentin – tarjoaa osakkeesta tuplasti pörssikurssiin verrattuna


Summary: Osa linnuista kärsii ihmisen toiminnasta, osa kaupunkilaistuu. Citylintu voi selvitä myös metsästäjän hauleilta.

Ilveksen kotinurmea Tammelan stadionilla nokkii erikoinen kahlaajalintu. Näsijärven rantaan aiemmin asettunut meriharakka on muutaman vuoden pesinyt ihan Tampereen ydinkeskustassa.
 Meriharakka on pikkuhiljaa levinnyt rannikolta sisämaahan – nytkö myös kaupunkeihin?
 – Linnut löytävät kerrostalojen katoilta pesäpaikan, jonne kettu ei kiipeä, sanoo Pirkanmaan lintutieteellisen yhdistyksen puheenjohtaja  Jukka T. Helin .
 Meriharakka on Helinin mukaan laji, joka voi olla leviämässä keskustoihin. Tästä on merkkejä muualtakin Suomesta.
 Jukka T. Helin on nähnyt monia muutoksia Pirkanmaan linnustossa. Marko Melto / Yle
 Osa linnuista kärsii ihmisen toiminnasta ja vähenee kovaa vauhtia, osa kaupunkilaistuu.
 Naakat leviävät koko ajan laajemmalle, koska laji löytää ihmisen rakennelmista loputtomasti pesimismahdollisuuksia. Jotkin petolinnutkin ovat löytäneet kaupungeista ravinnonlähteitä ja jopa pesäpaikkoja, jotka luonnossa käyvät vähiin.
 Pöllöjä on pesinyt paikoissa, joissa on säilynyt vanhoja puita. Helin toivookin, että kaupunki ja muut maanomistajat ajattelisivat lintuja ennenkuin kajoavat hyviin pesäpuihin.
 Kaupungissa ei metsästetä
 Pulua suurempi sepelkyyhky on entisistä täysin metsäläisistä selvimmin valtaamassa kaupunkeja. Kaupunkiin pesimään asettuneet sepelkyyhkyt saavat paljon jälkikasvua ja selviävät aikuisiksi joutumatta petojen kynsiin.
 Sepelkyyhkyjä näkee usein langoilla ja katulamppujen päällä. Marko Melto / Yle
 – Sepelkyyhkyn kaupunkimenestys voi olla osin myös sopeuma varhain alkavaan metsästykseen, Helin sanoo.
 Monta poikuetta kesässä saavilla kyyhkyillä on vielä poikasia loppukesästä, kun metsästys alkaa. Kaupungissa pesivät emolinnut eivät joudu metsästäjien saaliiksi.
 Satunnainen kaupunkilainen
 Valtatien varteen, puiston lammelle on pesiytynyt härkälintu. Se on mökkirantojen pahaäänisin huutaja, mutta Tampereen Viinikassa tällä tietoa yksittäistapaus, ei siis varsinainen kaupunkilaistuja.
 Härkälintu ja pesä Pahalammessa Tampereella. Marko Melto / Yle
 – Se on tottunut hyvin ihmisiin ja pesinyt tässä jo monta vuotta, mutta toivoisi ettei sitä turhaan häirittäisi. Varsinkin koirat olisi syytä pitää poissa lintujen kimpusta, Helin muistuttaa.
 Linnuissa on siis varsinaisia kaupunkilaistujia ja erikoisia yksittäistapauksia. Kanahaukan pesintä on Helinin mukaan Tampereen kaupunkialueella ajan kysymys. Meriharakkakin saa pitää varansa.
 Lue myös:
 Video: Mustarastas päätti hautoa jälkikasvua pyörän korissa – pesintä voi onnistua, jos ihmiset jättävät pesän rauhaan
 Pääskyt päihittivät purkukoneet – vanha koulu jyrätään vasta pesinnän jälkeen

Linnut saavat turvaa pedoilta muuttamalla kaupunkiin, mutta petolinnutkin kaupunkilaistuvat


Summary: Nursultan Nazarbajev ilmoitti maaliskuussa eropuheessaan vahvan tukensa väliaikaiseksi presidentiksi nousseelle Tokajeville.

Keski-Aasiassa sijaitsevan Kazakstanin presidentinvaaleissa eniten ääniä on saanut parlamentin ylähuoneen puheenjohtaja  Kassym-Jomart Tokajev , kertoi keskusvaalilautakunta maanantaina.
 Hän  oli ennakkosuosikki , sillä väistyvä presidentti  Nursultan Nazarbajev  nimesi hänet seuraajakseen jo maaliskuussa.
 Vaalliviranomaiset kertoivat Tokajevin saaneen alustavien tulosten mukaan 70,76 prosenttia äänistä.
 Uutinen päivittyy.
 Lue myös:
 Kazakstanissa pidätettiin vaalipäivänä noin 500 mielenosoittajaa
 Kazakstanissa presidentinvaalit – edellisen presidentin suosikki valitaan lähes varmasti
 Kazakstanissa ennenaikaiset presidentinvaalit kesäkuussa – takaako Nazarbajev vallan säilymisen lähipiirillään?

Kazakstanissa ennakkosuosikki sai 70 prosenttia äänistä – Tokajev on alustavien tulosten mukaan voittanut vaalit


Summary: Ruokaostosten tilaaminen verkosta yleistyy.

Wikströmien jääkaappi näyttää melko kurjalta yleensä alkuviikolla. Puuttuu vähän yhtä ja toista.
 Tina Wikström , 40, on koulutettu hieroja ja työskentelee kotonaan. Hän ei millään ehtisi hypätä autoon ja ajaa viidentoista minuutin kauppamatkaa kotikaupunkinsa keskustaan tai läheiseen taajamaan Kälviälle. Asiakas on tulossa ja muutakin tekemistä olisi.
 Siinä on yksi syy sille, että perheen ruokaostoksia tehdään verkossa.
 – Se on ajan säästöä yksinkertaisesti. Ja onhan se vähän luksusta, että ostokset tuodaan kotiin, eikä tarvitse itse lähteä kauppaan.
 Tina Wikström nappaa kännykän käteensä ja avaa käyttämänsä verkkokauppasovelluksen. Näpäytys näpäytykseltä ostoslista pitenee. Puuttuu riisiä, perunaa, eineksiä, tomaattia, kissanruokaa…. Ja milloin ostokset pitäisi toimittaa? No vaikka puolelta päivin eli muutaman tunnin päästä.
 Verkkokauppa kasvaa
 Yhä useampi asiakas tilaa Tina Wikströmin tapaan ruokansa verkosta.
 Esimerkiksi Kesko on kasvattanut viime vuosina verkkopalveluitaan. Suomen kartalla on jo 180 pistettä merkkinä Keskon lipun alla olevista liikkeistä, jotka ovat ottaneet palvelutarjontaansa ruuan ja vähittäistavaroiden verkkokaupan.
 Verkkokauppa on voimakkaassa kasvussa, kertoo myyntijohtaja  Antti Rajala , joka vastaa Keskossa päivittäistavarakaupan digitaalisista palveluista. Tilastot kertovat, että tämän kanavan kautta myynnin kasvu kiihtyi 100 prosenttia 2019 alkuvuonna kun vertailukohtana on edellisvuosi.
 Keskon mukaan kasvu on ollut voimakkainta pääkaupunkiseudulla ja muissa suurissa kaupungeissa. Silti K-ryhmän verkkokauppa on käytössä pienemmilläkin pakkakunnilla, kuten vaikkapa Nivalassa, Pietarsaaressa, Joensuussa ja Ivalossa.
 Vielä sentään kaikki asiakkaat eivät ole ottaneet ruuan verkkokauppaa omakseen, sillä vuonna 2018 ruuan verkkokaupan osuus Suomen päivittäistavaramarkkinoista oli vain 0,4 prosenttia.
 Muutamassa tunnissa kotiin
 Kun Tina Wikström päättää, että hän näpyttelee ostoksensa verkossa, tilaus lähtee lähikauppaan Kälviälle.
 K-Market Kälviän kauppias  Patrik Vähähyyppä  huomaa, että verkkokaupan kautta on tullut ruokatilaus. Hän hakee kärryn ja pari pahvilaatikkoa ja alkaa käydä mobiililaitteeltaan Wikströmien ostoslistaa läpi.
 Kun kauppias skannaa tuotekoodin, kuuluu tietty signaali, jos valinta on oikea. Vihdoin keräily on tehty ja ostokset kirjataan kassaan. Patrik Vähähyyppä hyppää pakettiautoon ja ajaa Wikströmien kotiovelle.
 Patrik Vähähyyppä kuljettaa ostoksia koteihin lähes päivittäin. Asiakkaina ovat esimerkiksi lapsiperheet ja ikäihmiset. Heini Holopainen / Yle
 Tilauksen teosta on kulunut muutama tunti, kun Tina Wikström avaa ulko-ovensa kauppiaan tuomalle ruokalähetykselle. Ruokavarastojen täydennys onnistui kotoa, oman työn ohessa.
 – Onko tämä nyt sitten nykyaikainen kauppa-auto, pohtii asiakas.
 Myyntijohtaja Antti Rajala Keskosta kertoo, että suurin osa asiakkaista on valinnut ostosten kotiintoimituksen. Osassa liikkeistä on käytössä myös noutopalvelu. Paikoin kauppiaat ovat kehitelleet myös sähköpyöräkuljetuksia. S-liike on testannut jopa ostosten toimittamista drooneilla.
 Mitä sitten verkkokaupan kautta voi tilata? Pienissä kaupoissa valittavana on yleensä koko kaupan valikoima, mutta hypermarketeissa yleensä pelkästään päivittäistavarat. Pyykkikonetta ei siis saa kotiinsa jauhelihapaketin kanssa. Myöskään ikärajavalvottuja tuotteita, kuten tupakkaa tai alkoholia, ei voi ostaa verkosta.
 Vaihtelevasti saatavilla
 Kokkolalainen Tina Wikström käyttää Kälviän K-Marketin verkkokauppaa. Esimerkiksi oman kaupungin K-Citymarket ei vielä ole lähtenyt verkkokauppamyyntiin mukaan.
 S-ryhmä on myös mukana päivittäistavaroiden verkkokaupassa foodie.fi -palvelulla. Tätä palvelua tarjoavia liikkeitä on kolmisenkymmentä Suomessa. Ne sijaitsevat suurimmissa kasvukeskuksissa.
 Digitaalisten palveluiden päällikkö  Matti Torniainen  SOK:sta toteaa suoraan, että ruuan verkkokauppa on tappiollista.
 – Onhan se sitä, mutta me näemme, että se on mahdollista saada kannattavaksi. Lisäksi tätä yhä useampi asiakas toivoo. Kysyntä kasvaa koko ajan. Toki kannattavuuteen tarvitaan tietty volyymi.
 Kasvukeskuksissa isot ketjut voivat rakentaa ruuan verkkokaupalle tehokkaita varastoja, joissa keräily toimii keskitetysti. Kuljetuskin saattaa olla ulkoistettu. Siinä piilee mahdollisuus kannattavuuteen.
 Tina Wikström on tyytyväinen, että verkkokauppasovellus näyttää ostoskorin hinnan reaaliajassa. Hänen mukaansa mitään kummempia nettitaitoja ei vaadita, että pärjää sovelluksen kanssa. Heini Holopainen / Yle
 Mutta miten pienessä K-marketissa kauppiaan kannattaa hypätä pakettiautoon ja kuljettaa ostokset kotiin? Kauppias Patrik Vähähyyppä ei puhu suoraan rahasta.
 – Sehän on kauppiaasta kiinni, jos hän haluaa lähteä tähän mukaan. Me innostuimme tästä puoli vuotta sitten ja mukavasti toimii tuon verkkokaupan kautta. On tietysti hankala mitata kannattavuutta, mutta lähtökohtaisesti se on palvelu, mikä halutaan antaa asiakkaille.
 Kauppias saattaa lisäksi toivoa, että verkkokauppaan tyytyväinen asiakas käyttää myös saman liikkeen toista ostokanavaa eli asioi kivijalkaliikkeessäkin.
 Maaseudulla moni kauppias esimerkiksi M-marketeissa kuljettaa ostoksia asiakkaan kotiin. Tilaus hoituu puhelimella tai sähköpostilla. Kauppiaat ovat usein solmineet sopimuksen myös paikallisen terveyspalvelukuntayhtymän kanssa, jolloin kotona asuville ikäihmisille tarjotaan ostosten kotiinkuljetusta. Siinä samalla maitopurkit kannetaan myös muutamille kesäasukkaille.
 Ne heräteostokset!
 Tina Wikström tekee ostoksia myös kivijalkaliikkeissä. Niihin hän lähtee, jos keskustaan on muutakin asiaa. Mielellään hän kuitenkin välttää ostosmatkan sekä kaupassa harhailun. Se nimittäin tulee kalliiksi.
 – Kaupasta tarttuu mukaan paljon heräteostoksia. Sieltä löytyy herkkuja, kukkia, sisustustavaroita, kaikenlaista.
 Helmi oli tällä kertaa se perheenjäsen, joka odotti innokkaimmin kauppiaan tuomia ostoksia. Kissarouvan herkkuruoka oli lopussa, eikä kuivaruoka oikein kelvannut. Heini Holopainen / Yle
 Tavaroiden keräily- ja kotiinkuljetusmaksu on kympin luokkaa. Tina Wikströmin laskelmien mukaan säästöä syntyy silti. Yhtälöön lasketaan myös autoreissut kauppaan.
 – Kyllä tämä on laskettu monta kertaa, että kannattaa. Tärkeää on, ettei ennen työpäivän alkua tarvitse lähteä kauppaan ja miettiä ruuanlaittoa. Sitä paitsi näin yksityisyrittäjänä tuen mielelläni toista yksityisyrittäjää.
 Tina Wikström ei asu pääkaupungin sykkeessä, mutta elämäntilanne on juuri sellainen, että ostosten kotiinkuljetus täydentää kauppapalettia sopivasti. Hänen mielestään paras ostoskokemus tulee itse asiassa verkkokaupasta.
 – Olimme Etelä-Suomessa mökillä ja mietimme, että mitä voi tehdä, kun pääsemme sunnuntai-iltana vasta myöhään kotiin, eikä ehdi kauppaan. Silloin ajattelin, että tilataanpa netin kautta ruoka. Istuin mökillä takkatulen ääressä ja tein tilauksen. Se oli mukavin kauppakokemus ikinä.

Ruokaostoksia tehdään verkossa koko ajan enemmän, vaikka kaupalle palvelu ei aina kannata – "Onhan se vähän luksusta, että ostokset tuodaan kotiin"